title: Elfrida Andrée

text: Vuosina 1861–1867 Andrée toimi Tukholmassa suomalaisseurakunnan ja ranskalaisen reformoidun kirkon urkurina, kunnes 1867 sai viran Göteborgin tuomiokirkon urkurina. Hän hoiti tätä virkaa kuolemaansa asti, joskin oli sairauden takia virkavapaana vuodesta 1921 saakka. Göteborgissa Elfrida Andrée järjesti urkukonsertteja ja noin 800 ”kansankonserttia”, joissa toimi itse kapellimestarina.


title: Elfrida Andrée

text: Säveltäjänä Andréen läpimurto tapahtui 1879 teoksella "Snöfrid", joka on balladi solisteille, kuorolle ja orkesterille. Hän myös johti itse teoksen kantaesityksen. Yli sadan Andréen säilyneen teoksen joukossa on lauluja, piano- ja urkukappaleita (mm. kaksi urkusinfoniaa), kuoroteoksia, kamari- ja orkesterimusiikkia (mm. kaksi sinfoniaa) sekä ooppera "Fritiofs saga" (1894-95), jonka libreton laati Selma Lagerlöf Esaias Tegnerin runoelman pohjalta. Oopperaa ei ole koskaan esitetty kokonaisuudessaan, mutta siitä on levytetty säveltäjän koostama orkesterisarja. Muita Andréen levytettyjä sävellyksiä ovat toinen sinfonia sekä kaksi urkusinfoniaa.


title: Elfrida Andrée

text: Monia Andréen teoksista ei esitetty ainakaan hänen elinaikanaan. Jälkipolvet arvostavat usein eniten hänen kamarimusiikkiteoksiaan, kuten pianokvintettoa ja kahta pianotrioa.


title: Luettelo rock-musiikin lajityypeistä

text: Luettelo rock-musiikin lajityypeistä.


title: 2 Tone

text: 2 Tone (tai Two Tone) on Englannissa myöhään 1970-luvulla kehitetty musiikkityyli. Siinä on elementtejä skasta, punk rockista, rocksteadysta, reggaesta ja new wavesta. Skan historiassa, 2 Tone on luokiteltu sen toiseksi aalloksi, ja se on edeltäjä skan kolmannelle aallolle.


title: 2 Tone

text: Genren artisteja ovat olleet muun muassa The Specials, The Beat ja Madness.


title: Djent

text: Djent (lausutaan ˈdʒɛnt) on metallimusiikin alalaji, joka kehittyi thrash- ja progressiivisesta metallista. Progressiivisen metalin lisäksi djentissä on elementtejä muun muassa death metalista, black metalista ja metalcoresta. Termi "djent" on onomatopoeesi matalavireisestä ja voimakkaasti särötetystä kämmensyrjävaimennetusta kitarasoinnusta ja siihen liittyvästä soinnista. Djentin pioneerina pidetään ruotsalaista Meshuggahia. Muita merkittäviä yhtyeitä ovat muun muassa Periphery, TesseracT, Textures, Animals as Leaders sekä SikTh. Suomalaisiksi djent-yhtyeiksi voidaan lukea muun muassa Circle Of Contempt, Less Than Three ja Unscaled Seven.


title: Djent

text: Termin "djent" ja siihen yhdistettävän musiikkityylin synty ovat tapahtuneet eriaikaisesti. Kun jo Meshuggahin "None EP":llä (1994) on kuultavissa musiikkityylille nimen antanutta kitarasoundia ja sille ominaista rytmiikkaa, näyttää Google Trends ensimmäisen termillä tehtyjen hakujen tapahtuneen vasta vuoden 2009 tienoilla. Yhtyeen ennen vuotta 1994 julkaistut Meshuggah (EP) (1989) sekä kokopitkä albumi "Contradictions Collapse" (1991) olivat vielä pääosin thrash-metallia.


title: Djent

text: Djentin tyylilliseen syntyyn ja kehitykseen vaikutti merkittävästi niin sanottujen laajennetun äänialan omaavien kitaroiden tuleminen kuluttajamarkkinoille. Vuonna 1990 Ibanez julkaisi 7-kielisen mallinsa Ibanez Universe 7 (UV7), jossa standardimallisen 6-kielisen kitaran matalimman E-kielen alle oli lisätty vielä matalampi B-kieli. Meshuggah äänitti albuminsa tällä kitaralla vuoden 1994 None EP:stä vuoden 2002 "Nothing"-julkaisuun saakka. Myös Korn käytti kyseistä kitaraa debyyttialbumillaan Korn (1994), joka on eräs nu-metal-musiikkityylin alulle panneista julkaisuista.


title: Djent

text: Meshuggahin katsotaan popularisoineen genrelle ominaisen matalavireisen kitarasoundin sekä synkopoivan rytmiikan, joskin yhtyeen jäsenet kiistävät itse keksineensä termiä. Meshuggahin rumpali Tomas Haake kertoo yhtyeen ymmärtävän monien muiden djent-yhtyeiden ottaneen vaikutteita heiltä ja kertoo kunnioittavansa tätä. Djent-sanan käytön alkuperän voi jäljittää metalliyhtye Peripheryn kitaristi Misha Mansooriin, joka muistelee haastattelussa törmänneensä termiin online-foorumilla keskustellessaan Meshuggahin kitaran soinnista. Haastattelussa Mansoor ja Marc Okubo, yhtyeen Veil of Maya kitaristi, liittää kitarasoundin erityisesti Meshuggahin kappaleeseen "Aztec Two-Step".


title: Djent

text: Djentin kehitys, suosio ja leviäminen on merkittäviltä osin seurausta internetistä sekä kotistudioiden yleistymisestä. Peripheryn toinen kitaristi Jake Bowen kuvailee asiaa seuraavasti:""Kaikki alkoi Meshuggahista, eikä heillä ollut tietoa siitä, että he aloittavat jotain, he tekivät sitä mitä tekivät ja he ovat uskomaton yhtye, eikä kukaan pysty koskemaan, tulemaan lähelle tai lähellekään kuulostamaan heiltä. Mutta suurin osa skenestä alkoi internetissä -- Olen huomannut, että nämä bändit, jotka yrittävät olla 'djent', ottavat vai yhden tai kaksi juttua soundista eivätkä tajua, että kyse on jostain paljon monipuolisemmasta."Kuten Meshuggah, monet fanien ja yleisön djentiksi luokittelemat yhtyeet eivät itse luokittele musiikkiaan ensisijaisesti djentiksi.


title: Djent

text: Online-foorumi www.got-djent.com listaa sivuillaan käyttäjiensä maun perusteella suosituimmat djent-yhtyeet. Foorumin viisi suosituinta yhtyettä ovat Periphery, Animals as Leaders, TesseracT, Meshuggah sekä Vildhjarta.


title: Djent

text: Yhdysvaltalainen Periphery julkaisi yhtyeen nimeä kantavan debyyttialbuminsa vuonna 2010, jota seurasi vuonna 2012 "Periphery II: This Time It's Personal. Clear EP:"n (2014) jälkeen yhtye on julkaissut kolme albumia; "Juggernaut: Alpha" sekä "Juggernaut: Omega" (2015), ja "Periphery III: Select Difficulty" (2016).


title: Djent

text: Niin ikään yhdysvaltalaisen Animals as Leadersin musiikki on sekoitus useita tunnistettavia musiikkityylejä. Säveltäjä-kitaristi Tosin Abasin johtama trio yhdistelee elementtejä niin metalista, klassisesta musiikista kuin jazzista. Yhtye julkaisi debyyttialbuminsa "Animals as Leaders" vuonna 2009, jonka jälkeen heiltä on ilmestyneet levyt "Weightless" (2011) ja "The Joy of Motion" (2014). Yhtyeessä ei ole laulajaa, vaan sen musiikki on täysin instrumentaalista.


title: Djent

text: Vuonna 2003 perustettu brittiläinen TesseracT on vuoteen 2016 mennessä julkaissut kolme studioalbumia, "" (2011), "" (2013) ja "" (2015), sekä kaksi EP:tä "Concealing Fate" (2010) ja "Perspective" (2012).


title: Djent

text: Vuonna 1987 perustettu Meshuggah on vuoteen 2016 mennessä julkaissut seitsemän kokopitkää albumia ja kuusi EP:tä. Yhtye teki sopimuksen saksalaisen Nuclear Blast -levy-yhtiön kanssa, joka julkaisi yhtyeen debyyttialbumi Contradictions Collapsen vuonna 1991. Seuraava kokopitkä albumi "Destroy Erase Improve" julkaistiin vuonna 1995, joka oli tyylillinen irtiotto debyyttialbumin trash-hengestä. Vuoden 1998 "Chaospherea" seurannut "Nothing-"albumi julkaistiin vuonna 2002 ja siitä tehtiin uudelleenäänitetty ja -masteroitu julkaisu, joka julkaistiin vuonna 2006. Meshuggahin kaksi viimeisintä kokopitkää julkaisua, "obZen" (2008) ja "Koloss" (2012) sijoittuivat Suomen myyntilistoilla sijoille 21 ja 7. Yhtyeen vuonna 2005 julkaisema konseptialbumi "Catch ThirtyThree" herätti yleisössä kohua siinä käytettyjen ohjelmoitujen rumpujen vuoksi. Yhtye on julkaissut myös kaksi live-DVD:tä, sekä kokoelma-albumin "Rare Trax."


title: Djent

text: Ruotsalainen Vildhjarta perustettiin vuonna 2005. Yhtye julkaisi EP:n "Omnislash" vuonna 2009. Vildhjarta teki levytyssopimuksen Century Media Recordsin kanssa vuonna 2011 ja julkaisi saman vuonna debyyttialbuminsa "Måsstaden," jota seurasi albumi "Thousands of Evils" vuonna 2013. Yhtye on lanseerannut leikkimielisesti oman musiikkiaan kuvaavan termin "thall".


title: Djent

text: Sumerian Records on vuonna 2006 perustettu yhdysvaltalainen levy-yhtiö. Yhtiö on tunnettu progressiivisen metallin, erityisesti djentin julkaisijana ja sen rosteriin kuuluvia yhtyeitä ovat muun muassa Periphery, Veil of Maya, After the Burial sekä Born of Osiris.


title: Djent

text: Vaikka djentille tyypillisiä musikaalisia elementtejä, kuten matalalle viritettyjä kitaroita sekä rytmistä synkopoivuutta ja polyrytmisyyttä tavataan muissakin musiikkityyleissä, on djentille silti muodostunut ominainen soundi, josta se on verrattain helppo tunnistaa. Vaikka monet yleisön djentiksi luokittelemat yhtyeet eivät itse käytä termiä kuvaillessaan musiikkiaan, yhdistää niitä kuitenkin juuri edellämainitut elementit.


title: Djent

text: Kuten termin djent syntyhistoriakin kertoo, on juuri tietynlainen kitarasoundi tärkeä genreä määrittelevä ominaisuus. Termi kuvaa matalavireistä, voimakkaasti särötettyä ja kämmensyrjävaimennettua staccato-iskua, joka on hyvin raskas, rouhea, ja joka matalan vireen ja äänenvärinsä vuoksi toimii usein ennemmin perkussiivisena, kuin harmonisena tai melodisena sävelenä. Useat kitaristit käyttävät "extended range -" eli laajennetun äänialan omaavia kitaroita, joissa on perinteisen kuuden kielen sijasta seitsemän kieltä tai enemmän. Heavy metallille tyypillisen voimasoinnun käyttö on djentissä harvinaisempaa, sillä kitaroiden matalan vireen vuoksi voimasointu puuroutuu ja sävelkorkeudet käyvät hankalasti erotettaviksi. Sen sijaan urkupistettä tavataan djentissä usein, urkupisteen muodostuessa kitaran vapaasta alimmasta kielestä kielen yläpuolisten sävelten toimiessa melodiaääninä.


title: Djent

text: Tutkimuksessaan Meshuggahin musiikin rytmiikasta ja metriikasta Jonathan Pieslak esittää näiden musiikin osatekijöiden koostuvan pääosin kolmesta tekijästä: laaja-alaisista epätyypillisistä tahtilajeista, yhdistellystä metriikasta sekä metrisistä päällekkäisyyksistä. Epätyypillisiä tahtilajeja ja yhdisteltyä metriikkaa tavataan esimerkiksi Meshuggahin kappaleessa "Stengah", jonka riffissä, kappaleen kohdassa 0:16 – 0:48, kuullaan kitaran, basson ja bassorummun soittavan ensin viisi kertaa tahtilajissa 11/8 kulkevan riffin, jota seuraa 9/8 tahtilajissa oleva riffi. Riffin päällä oleva, 4/4-tahtilajissa soiva symbaali ikään kuin sitoo epätyypillisistä tahtilajeista koostuvan riffin yhdeksi kokonaisuudeksi, joka päättyessään toistuu. Tällöin voidaan puhua myös polyrytmeista.


title: Djent

text: Myös synkopoivuus on djentissä käytetty rytminen keino. Yksinkertaisimmillaan synkooppi tarkoittaa tahdin normaalisti painottoman osan painotusta. Djentissä iskut tapahtuvat usein, ja runsain mitoin, tahdin painottomilla osilla.


title: Djent

text: Yllä kuvattu rytminen kompleksisuus on ominaista djentille, eikä vastaavanlaista rytmiikan ja metriikan käyttöä tavata juuri muissa metallin alalajeissa.


title: Djent

text: Eotuksena muihin laajennetun äänialan ja enemmän kuin kuusi kieltä sisältäviin kitaroihin, joita on käytetty muun muassa klassisessa musiikissa ja jazzissa, yhdistää heavy metalissa käytettyjä kitaroita äänialan laajentaminen pääasiassa alaspäin. Niinpä 7-kielisen kitaran matalin kieli standardivirityksessä on kontra-B (B1=61,74 Hz), 8-kielisen kontra-F# (F#1=46,25 Hz) ja 9-kielisen kontra-C# (C#1=34,65 Hz). 6-kieliset kitarat eivät kuitenkaan ole kadonneet heavy metalista, ja laajennetun äänialan omaavien kitaroiden käyttö liittyykin lähinnä tiettyihin metalin alalajeihin.


title: Djent

text: Laajennetun äänialan omaavien kitaroiden rakenne poikkeaa 6-kielisistä kitaroista. Yhden tai useamman lisätyn kielen vuoksi sekä otelauden että kitaran mikrofonin tulee luonnollisesti olla leveämpi. Optimaalisen soittotuntuman vuoksi alimpien kielten tulee olla paksumpia. Monen 7-kielisen kitaran mensuuri on sama kuin 6-kielisissä kitaroissa, mutta kielten jännitteen vuoksi 8- ja 9-kielisten kitaroiden mensuurin on oltava 6- ja 7-kielisiä kitaroita pidemp: esimerkiksi Fender Stratocasterin tai Gibson Les Paulin mensuuri eli kielen soiva pituus on noin 25 tuumaa, on Ibanezin RG2228-mallilla pituutta vastaavasti 27 ja M8M-mallilla 29,4 tuumaa.


title: Djent

text: Meshuggahin kitaristi Mårten Hagström kuvailee 8-kielisen kitaran luonnetta Guitar Player -lehdessä seuraavasti: ""8-kielinen kitara toimii aivan eri tavoin kuin viritettäessä alas 7-kielisen kitaran universumiin. Siitä tulee kokonaan eri kitara. Se on erittäin fyysinen – kuin soittaisi bassoa – siten, että riffit ovat yleensä reaktoita käsiin ja ruumiiseen. Lisäksi 8-kielisen kitaran ääniala on suurempi. 7-kielinen kitara tuntuun niin pieneltä, että se hämmentää minua. 6-kielinen tuntuu ukulelelta!""Meshuggah vaihtoi 7-kielisen Ibanezin UV7-mallin 8-kielisiin erikoisvalmisteisiin kitaroihin, kun ruotsalainen soitinrakentaja Fredrik Nevborn sai soittimet valmiiksi Nothing-albumin julkaisukiertuetta varten vuonna 2002. Ibanez julkaisi vuonna 2003 oman 8-kielisen RG8-mallinsa, ja on julkaissut myös kaksi Meshuggahin nimikkomallia, Ibanez M8M:n, sekä edullisemman Ibanez M89M:n. Myös Animals as Leaders -yhtyeen Tosin Abasi on saanut Ibanezilta nimikkokitaransa, kun yhtiö julkaisi vuonna 2013 TAM 100 -mallinsa.


title: Helena Munktell

text: Helena Mathilda Munktell (24. marraskuuta 1852 – 10. syyskuuta 1919) oli ruotsalainen säveltäjä ja pianisti, joka ei kuitenkaan koskaan toiminut ammattimuusikkona. Hän asui vuodesta 1885 vuoteen 1910 Pariisissa, jossa hänen sävellyksensä saivat hyviä arvioita Société Nationale de Musiquen tilaisuuksissa.


title: Helena Munktell

text: Munktell syntyi Taalainmaalla vauraaseen yläluokkaiseen perheeseen ja oli Grycksbon ruukinpatruuna Henry Munktellin yhdeksästä lapsesta nuorin. Hänen äitinsä Augusta asui perheestä erillään Tukholmassa, jonne lapsetkin muuttivat heidän isänsä kuoltua.


title: Helena Munktell

text: Munktell opiskeli Tukholman konservatoriossa Conrad Nordqvistin, Johan Lindegrenin, Ludwig Normanin ja Joseph Denten johdolla. Vuonna 1870 hän lähti äitinsä kanssa seitsemäksi vuodeksi Wieniin, jossa jatkoi opintojaan Julius Epsteinin johdolla. Hän opiskeli sekä pianonsoittoa että laulua, ja lähti vielä lisäopintoihin Pariisiin, jossa opiskeli sävellystä Benjamin Godardin ja Vincent d'Indyn johdolla ja jäi lopulta asumaan noin 30 vuodeksi.


title: Helena Munktell

text: Munktellin sävellyksiä esitettiin ensi kerran Ruotsissa 1885. Monista niistä tuli sittemmin varsin suosittuja, ja koominen ooppera "I Firenze" pysyi Ruotsin kuninkaallisen oopperan ohjelmistossa peräti kolme näytäntökautta.


title: Helena Munktell

text: Munktell kutsuttiin Ruotsin musiikkiakatemian jäseneksi 1915. Silmäsairaudesta kärsinyt säveltäjä kuoli 57-vuotiaana 1919.


title: Thomas J. Watson

text: Thomas John Watson, Sr. (17. helmikuuta 1874 – 19. kesäkuuta 1956) oli IBM:n hallituksen puheenjohtaja ja toimitusjohtaja, jonka johdolla yritys kasvoi kansainväliseksi suuryritykseksi vuosina 1914–1956. Watson loi IBM:n tasokkaan johtamiskulttuurin ja muutti yrityksen tehokkaaksi myyntiorganisaatioksi silloin, kun yritys vielä toimi reikäkorttien ja reikäkorttikoneiden toimittajana. Watson oli yksi aikansa rikkaimmista miehistä ja muistopuheissa vuonna 1956 hänen sanottiin olleen maailman paras myyntimies.


title: Thomas J. Watson

text: Thomas oli perheensä ainoa poika. Hänen isänsä oli maanviljelijä ja hoiti samalla pientä sahayritystä lähellä Elmiraa New Yorkin osavaltiossa. Käytyään koulut Watson jatkoi opiskelua liikeopistossa. Hänen ensimmäinen työpaikkansa oli kirjanpitäjän työ kaupassa. Ensimmäinen myyntityö oli myydä pianoja ja harmonikkoja kiertämällä asiakkaiden luona. Muutaman vuoden jälkeen hän ymmärsi, että voisi ansaita 70 dollaria viikossa komissiopalkalla, kun hän palkkansa oli vain kymmenen dollaria. Tämän seurauksena hän irtisanoitui työstä. Hän muutti Buffaloon ja avasi jonkin ajan päästä lihakaupan. Tämä kuitenkin epäonnistui ja Watsonin jäi rahattomaksi ja työttömäksi.


title: Thomas J. Watson

text: Watson oli hankkinut lihakauppaansa NCR:n kassakoneen, jonka asentamisen maksut piti siirtää lihakaupan uudelle omistajalle. Käydessään NCR:llä Watson tapasi John J. Rangen, jolta kysyi työtä. Watson oli päättänyt päästä NCR:lle töihin ja oli usein yhteydessä Rangeen, kunnes tämä lopulta vuonna 1896 palkkasi hänet myyntiapulaisekseen. NCR oli aikansa myyntiorganisaatio. Watson oli aluksi huono myyntimies, mutta Rangen henkilökohtaisella opetuksella hänestä tuli paras ja hän ansaitsi sata dollaria viikossa. Neljä vuotta myöhemmin Watson siirtyi NCR:n Rochesterin konttoriin, joka oli vaikeuksissa. Edustajana hän sai 35 prosentin komission ja raportoi suoraan NCR:n toiseksi korkeimmalle johtajalle. Neljässä vuodessa Watson teki Rochesterista käytännössä NCR:n monopolialueen työntämällä yhtiön pahimman kilpailijan Hallwoodin pois jopa joskus sabotoimalla kilpailijan koneita. Palkinnoksi Watson kutsuttiin NCR:n pääkonttoriin Daytoniin Ohiossa.


title: Thomas J. Watson

text: Charles Ranlett Flint oli luonnut "Computing Tabulating Recording Companyn" (CTR) yhdistämällä neljä yritystä, joista yksi oli Herman Hollerithin perustama "Tabulating Machines Company". Flint piti tämän yrityksen johtamista vaikeana ja palkkasi Watsonin johtajaksi vuonna 1914. Silloin yrityksessä oli töissä 1 300 henkeä. Yksitoista kuukautta myöhemmin Watson nimitettiin yrityksen pääjohtajaksi. Neljässä vuodessa CTR kaksinkertaisti liikevaihtonsa. Vuonna 1924 Watson muutti yrityksen nimeksi "International Business Machines" (IBM). Watsonin johdolla IBM saavutti reikäkorttikonemarkkinoilla niin määrävän aseman, että Yhdysvaltain hallitus nosti sitä vastaan syytteen kilpailuoikeudessa vuonna 1952. Watsonin kuollessa vuonna 1956 IBM:n liikevaihto oli 897 miljoonaa dollaria ja työntekijöitä oli 72 500.


title: Thomas J. Watson

text: Watsonin päätöksellä IBM rahoitti Howard H. Aikenin mekaanisten tietokoneiden kehitystyötä 1940-luvulla ja Aikenin ensimmäinen tietokone Harvard Mark I asennettin vuonna 1944. Watsonin poika Thomas J Watson Jr. jatkoi IBM:n pääjohtajana isänsä kuoleman jälkeen.


title: Bandyliigakausi 2013–2014

text: Jääpallon Suomen mestaruus kaudella 2013-2014 ratkaistiin kymmenen joukkueen runkosarjan jälkeen kahdeksan parhaan joukkueen pudotuspeleillä. Mestaruuden voitti Oulun Luistinseura. Mestaruus oli seuran 16. OLS voitti Oulussa pelatussa loppuottelussa Jyväskylän Seudun Palloseuran maalein 4-2. JPS:n hopea oli ensimmäinen jyväskyläläisseurojen saavuttama miesten jääpallon SM-mitali. Pronssia sai Porvoon Akilles. Edellisen kerran porvoolaiset olivat mitaleilla kaudella 1986-1987.


title: Boksaripöytäkirja

text: Boksaripöytäkirja oli 7. syyskuuta 1901 allekirjoitettu rauhansopimus, joka päätti boksarikapinaan liittyneen sotatilan Kiinan ja voittoisan kahdeksan valtion liittouman välillä. Voittajavaltiot Iso-Britannia, Ranska, Saksa, Venäjä, Japani, Yhdysvallat, Itävalta-Unkari ja Italia sanelivat Kiinalle erityisen ankarat ja nöyryyttävät rauhanehdot. Niiden mukaan Kiinan piti maksaa 450 miljoonan hopeaunssin eli noin 67,5 miljoonan punnan arvosta sotakorvauksia voittajavaltioille ja sen oli rangaistava ankarasti boksarikapinan johtajia, pidettävä kiinalaiset poissa Pekingin lähetystökorttelista sekä sallittava ulkovalloille pysyvien sotilastukikohtien perustaminen Pekingin ja valtameren rannikon väliselle alueelle. Aseiden tuonti Kiinaan kiellettiin kahden vuoden ajaksi. Lisäksi Saksan vaatimuksesta kapinallisten murhaamalle Saksan lähettiläs Clemens von Kettelerille oli pystytettävä muistomerkki Pekingiin ja prinssi Zhunin oli matkustettava Saksaan ilmaisemaan Kiinan katumusta. Rauhansopimuksen allekirjoittivat myös liittoumaan osallistumattomat Espanja, Belgia ja Alankomaat. Lisäksi korvausten saajina oli eräitä muitakin Euroopan maita, joiden edustajat olivat joutuneet kärsimään kapinan aikana.


title: Boksaripöytäkirja

text: Kiinalle määrättyjen valtavien sotakorvausten maksuaika oli 39 vuotta, minä aikana summa kasvoi korkoa 4 prosenttia vuodessa. Ulkovallat ottivat korvausten vakuudeksi valvontaansa rannikkotullit, kotimaiset tullitulot sekä valtion suolamonopolin tuotot. Useimmat voittajavaltiot luopuivat korvausvaateistaan ensimmäisen maailmansodan jälkeen vuonna 1920. Yhdysvallat luovutti maksamattoman osuutensa korvauksista Kiinan koulujen ja yliopistojen kehittämiseen. Joillekin valtioille Kiina joutui kuitenkin suorittamaan maksuja 1940-luvulle saakka.


title: Boksaripöytäkirja

text: Boksaripöytäkirjan ehtoihin sisältyneet Kiinan suvereniteetin loukkaukset sekä sotakorvausten edellyttämät talonpoikien maaveron korotukset romahduttivat Qing-dynastian arvovallan.


title: Paul Byron

text: Paul Byron (s. 27. huhtikuuta 1989 Ottawa, Ontario, Kanada) on kanadalainen jääkiekkoilija, joka pelaa NHL-joukkue Montreal Canadiensissa. Hänet varattiin kuudennella kierroksella Buffalo Sabresiin. Hän teki Buffalossa debyyttinsä 2011 ennen kuin hänet kaupattiin Calgaryyn.


title: Paul Byron

text: Byron pelasi kaudella 2005-2006 Ottawa West Golden Knightsissa. Seuraavaksi kaudeksi hän siirtyi QMJHL:ssä pelaavaan Gatineau Olympiquesiin. Hän teki 44 pistettä kauden aikana. Buffalo Sabres varasi hänet kuudennella kierroksella . Seuraavalla kaudella 2007–2008 hän jatkoi Gatineaussa tehden 52 ottelussa 68 pistettä. Pudotuspeleissä hän teki 32 pistettä 19 ottelussa. Hän oli joukkueensa toiseksi eniten pisteitä tehnyt 51 pistettä iskeneen Claude Girouxin jälkeen. Joukkue voitti QMJHL:n mestaruuden. Viimeisellä QMJHL -kaudellaan 2008-2009 hän teki 99 pistettä 64 ottelussa ja hänet nimettiin toiseen tähdistökentälliseen.


title: Paul Byron

text: Byron teki kolmivuotisen sopimuksen Buffalo Sabresin kanssa heinäkuun ensimmäisenä päivänä 2009 vain viisi tuntia ennen kuin Buffalo olisi menettänyt oikeutensa häneen. Hän joutui kuitenkin tyytymään paikkaan Sabresin farmijoukkue Portland Piratesissa, jossa hän pelasi 57 ottelua ja teki 33 pistettä. Seuraavalla kaudella hän teki 53 pistettä 67 pelissä. Byron ansaitsi samalla kaudella myös paikan NHL-kokoonpanossa ja teki debyyttinsä 22. tammikuuta 2011. Hän teki ensimmäisen NHL-pisteensä, kun syötti Tyler Myersin tekemän maalin 5–3 -voitossa New York Islandersista. Ensimmäisen maalinsa hän teki kaksi yötä myöhemmin Ottawa Senatorsia vastaan.


title: Paul Byron

text: 25. heinäkuuta 2011 Byron kaupattiin Chris Butlerin kanssa Calgary Flamesiin, joka antoi tilalle Robyn Regehrin, Ales Kotalikin ja varausvuoron. Hän aloitti kautensa AHL-joukkue Abbotsford Heatissa, mutta ansaitsi myöhemmin paikkansa Calgaryn kokoonpanossa. Hän teki myös maalin uransa ensimmäisestä rangaistuslaukauksesta Toronto Maple Leafsia vastaan. Byron joutui olemaan kaudella 2012–2013 yli kuukauden sivussa olkapäävamman takia. Hän teki kaudella kuitenkin 15 pistettä 38 Abbotsfordissa pelaamassaan ottelussa. Hänet kutsuttiin helmikuussa Calgaryyn, mutta hän loukkasi kätensä heti ensimmäisessä pelissään. Hän pelasi kuitenkin kauden aikana vielä kolme peliä.


title: Paul Byron

text: Kauden 2013–2014 Byron aloitti jälleen kautensa Abbotsford Heatissa, josta hänet kuitenkin kutsuttiin Calgaryyn, jonka valmentaja Bob Hartley vakuuttui hänen aggressiivisesta pelitavastaan.


title: Paul Byron

text: Byronilla on vaimo Sarah. Heillä on tytär Elianna ja poika Brysen.


title: The Neighbourhood

text: The Neighbourhood (joskus tyyliteltynä "THE NBHD") on vuonna 2011 perustettu yhdysvaltalainen alternative rock -yhtye. Yhtyeeseen kuuluvat laulaja Jesse Rutherford, kitaristit Jeremy Freedman ja Zach Abels, rumpali Brandon Fried, sekä basisti Mikey Margott. Yhtyeen tunnetuin kappale lienee Spotify-kuuntelukertojen perusteella ”Sweater Weather”.


title: The Neighbourhood

text: Yhtyeen esikoisalbumi, "I Love You" julkaistiin 23. huhtikuuta 2013. Tätä ennen yhtye oli julkaissut EP:t "I'm Sorry..." sekä "Thank You". Yhtyeen levy-yhtiönä toimii Columbia Records. 16. tammikuuta 2014 yhtye ilmoitti, että rumpali Bryan Sammis jättää yhtyeen aloittaakseen soolouran.


title: The Neighbourhood

text: Yhtye on keikkaillut muun muassa Imagine Dragonsin kanssa.


title: Berkut (Ukraina)

text: Berkut () oli Ukrainassa vuosina 1992–2014 toiminut miliisin erikoisyksikkö.


title: Berkut (Ukraina)

text: Vuonna 2014 Berkut oli merkittävässä roolissa Ukrainan vallankumouksessa tapahtuneissa mellakoissa, kun mellakkapoliisi otti yhteen aktivistien kanssa. 18. helmikuuta poliisi avasi tulen mellakoiden tukahduttamiseksi. Vallankumouksen aikana ja sitä edeltäneissä yhteenotoissa menehtyi kymmeniä mielenosoittajia. Vallankumouksen myötä uusi hallitus lopetti Berkutin toiminnan.


title: Berkut (Ukraina)

text:
Venäjä alkoi erikoisyksikön lopettamisen jälkeen myöntää passeja Berkutin entisille jäsenille Krimillä.
Krimillä toimineet yksiköt siirtyivät Venäjän sisäministeriön alaisuuteen.


title: Berkut (Ukraina)

text: Useat lakkautetun Berkutin jäsenet liittyivät Itä-Ukrainan kapinallisiin Ukrainan hallitusta vastaan.


title: Ausiàs March

text: Ausiàs March (1397 Valencia − 1459 Valencia) oli espanjalainen kirjailija. Hän oli ensimmäinen merkittävä runoilija, joka kirjoitti katalaaniksi. Hän vaikutti suuresti sekä aikalaisiinsa että myöhempiin kirjailijoihin.


title: Ausiàs March

text: March taisteli nuorena Alfonso V:n joukoissa Sisiliassa, Sardiniassa ja Korsikalla. Hänen runoutensa kertoo kaipauksesta, himosta ja muista tunteista hänen rakastettuaan Teresa Bouta kohtaan. Runot on julkaistu 1500-luvulla neljänä kokoelmana, joita kutsutaan yleensä nimillä "Cants d’amor" (Rakkauslauluja), "Cants de mort" (kuoleman lauluja), "Cants morals" (Lauluja moraalista) ja "Cant espiritual" (Hengellisiä lauluja).


title: Ausiàs March

text: Vaikka March tunsi renessanssirunoilija Francesco Petrarcan töitä, häntä pidetään enemmän keskiaikaisena kuin renessanssin runoilijana.


title: Južnoukrajinsk

text:
Južnoukrajinsk (, ) on kaupunki Ukrainan eteläisen Mykolajivin alueen luoteisosassa, Mustaanmereen laskevan Etelä-Bug -joen varrella. Kaupungissa on vuoden 2013 arvion mukaan 40 555 asukasta. Kaupungista on 125 kilometriä eteläkaakossa sijaitsevaan aluekeskus Mykolajiviin ja runsas 300 kilometriä pääkaupunki Kiovaan pohjoisessa.
Kaupungin nimeä kantava rautatieasema sijaitsee kymmenen kilometrin päässä. Kaupunkiasutuksen itäpuolella sijaitsee tekojärvi, ja sen vastarannalla kaupungin päätyöllistäjä, Energoatom-yhtiön Etelä-Ukrainan ydinvoimalaitos ), joka on yksi viidestä Ukrainan ydinvoimalasta. Vuonna 2013 voimalassa oli käytössä kolme 1980-luvulla käynnistettyä ydinreaktoria tyyppiä VVER-1000.


title: Cecilie Ore

text: Cecilie Ore (s.19. heinäkuuta 1954 Oslo) on norjalainen säveltäjä.


title: Cecilie Ore

text: Ore opiskeli ensin pianonsoittoa Oslossa ja Pariisissa sekä vuosina 1981–86 sävellystä Amsterdamissa ja Utrechtissa Alankomaissa. Hän toimi uransa alussa konserttipianistina ja opetti soittamista ja musiikinteoriaa, kunnes alkoi säveltää päätoimisesti Norjan valtion taiteilijapalkan turvin.


title: Cecilie Ore

text: Oren musiikissa keskeistä on ajan ja äänenvärin tutkiminen. Hän on säveltänyt instrumentaali-, vokaali- ja elektroakustisia teoksia. Vuonna 1988 hänen kokonaan ihmisäänen nauhoituksista koostuva teoksensa "Etapper" jakoi ensipalkinnon International Rostrum of Electroacoustic Music -tapahtumassa, ja vuonna 2004 hänelle myönnettiin Arne Nordheimin säveltäjäpalkinto.


title: Anne-Marie Ørbeck

text: Anne-Marie Ørbeck (1. huhtikuuta 1911 Oslo – 5. kesäkuuta 1996 Bergen) oli norjalainen pianisti ja säveltäjä.


title: Anne-Marie Ørbeck

text: Anne-Marie Ørbeck opiskeli pianonsoittoa Oslossa ja sitten Berliinissä Sandra Droukerin johdolla. Sävellysoppia hän sai Gustav Langelta, Mark Lotharilta, Paul Höfferiltä ja Darius Milhaud’lta. Hän piti ensikonserttinsa 1933 Oslon filharmonisen orkesterin solistina.


title: Anne-Marie Ørbeck

text: Vuonna 1939 Ørbeck avioitui insinööri Helge Smittin (1906–1985) kanssa. Esiintymiset katkaisi toinen maailmansota, mutta hänen laulusarjansa "Vonir i blømetid" sai 1942 Norjan säveltäjien seuran palkinnon. 1950-luvulla hän haki lisäoppia säveltämiseensä Nadia Boulangerilta Pariisista ja Hanns Jelinekiltä Wienistä. Sotavuosina syntynyt D-duurisinfonia kantaesitettiin Bergenissä vasta 1954. Sen ohella hänen esitetyimpiin teoksiinsa kuuluvat "Concertino" pianolle ja orkesterille (1938) sekä "Pastoraali ja allegro" huilulle ja jousille (1960).


title: Viktorija Golubic

text: Viktorija Golubic (s. 16. lokakuuta 1992) on sveitsiläinen tennispelaaja. Parhaimmillaan hän on ollut kaksinpelissä WTA-listan sijalla 51 huhtikuussa 2017. Hän on voittanut yhden WTA-turnauksen kaksinpelissä. Hän on voittanut myös kahdeksan ITF-turnausta kaksinpelissä ja 14 ITF-turnausta nelinpelissä.


title: Viktorija Golubic

text: Golubic pelasi WTA-turnauksen pääsarjassa ensimmäisen kerran Bad Gasteinin turnauksessa vuonna 2013. Hän selviytyi turnauksessa toiselle kierrokselle. Ainoan turnausvoittonsa hän on saavuttanut Gstaadissa vuonna 2016.


title: 110 metrin aitajuoksu olympialaisissa

text: Miesten pika-aitajuoksu eli 110 metrin aitajuoksu on yksi nykyaikaisten olympialaisten yleisurheilun alkuperäisiä kilpailutapahtumia. Miesten kilpailu on ollut olympialaisten ohjelmassa vuodesta 1896. Naisten 100 metrin aitajuoksu on ollut olympiaohjelmassa vuodesta 1972. Menestynein maa olympialaisten pika-aitajuoksussa on ollut Yhdysvallat.


title: María Irigoyen

text: María Irigoyen (s. 24. kesäkuuta 1987 Tandil) on argentiinalainen tennispelaaja. Parhaimmillaan hän on ollut kaksinpelissä WTA-listan sijalla 155 huhtikuussa 2014. Hän on voittanut urallaan 15 ITF-turnausta kaksinpelissä ja yhden WTA-turnauksen nelinpelissä.


title: María Irigoyen

text: Irigoyen saavutti uransa ensimmäisen WTA-turnausvoittonsa Rio de Janeirossa helmikuussa 2014 voitettuaan nelinpeliturnauksen Irina-Camelia Begun kanssa.


title: Dark Parade

text: Dark Parade on suomalaisen heavy metal -yhtye Blackstar Halon EP-levy, joka julkaistiin vuonna 2000 levymerkillä Low Frequency Records. Äänite julkaistiin yhtyeen vanhan nimen, Downfall, alla.


title: Dark Parade

text: Kappaleesta "Dark Parade" kuvattiin musiikkvideo.


title: 100 metrin aitajuoksu olympialaisissa

text: Naisten pika-aidat eli 100 metrin aitajuoksu on ollut kesäolympialaisten lajivalikoimassa vuodesta 1972. Tätä ennen naisten pika-aitamatkana oli 80 m aitajuoksu. Lajin menestyneimmät maat olympialaisissa mitalimäärällä mitattuna ovat olleet Australia, Yhdysvallat, Itä-Saksa ja Neuvostoliitto. Miesten 110 metrin aitajuoksu on ollut olympialajina ensimmäisistä nykyaikaisista olympialaisista lähtien, vuodesta 1896.


title: Illuminated

text: Illuminated on suomalaisen heavy metal -yhtye Blackstar Halon toinen studioalbumi. Se julkaistiin vuonna 2010 levymerkillä Artist Anonymous.


title: Illuminated

text: Albumin nimikkokappaleesta kuvattiin musiikkivideo.


title: Francesc Macià

text: Francesc Macià i Llussà (21. lokakuuta 1859, Vilanova i la Geltrú - 25. joulukuuta 1933, Barcelona) oli katalonialainen poliitikko, joka perusti Estat Català -puolueen ja vaikutti suuresti siihen, että Katalonia sai autonomisen aseman.


title: Francesc Macià

text: Macià syntyi Vilanova i la Geltrússa vuonna 1859. Hän lähti sotilasuralle ja kohosi pioneerijoukoissa everstiksi. Katalonialaisten sanomalehtien Cucutin ja Veu de Catalunyan kieltäminen toi Macian politiikkaan. Hänet valittiin Solidaritat Catalana -liikkeeseen, ja hän osallistui sen ehdokkaana vaaleihin, jolloin hän joutui luopumaan armeijaurasta.


title: Francesc Macià

text: Vuonna 1923 kun Miguel Primo de Rivera kaappasi vallan ja loi yksipuoluejärjestelmän, Macià lähti maanpakoon. Hän palasi Kataloniaan vuonna 1931 ja osallistui vasemmistopuolueiden konferenssiin, jossa perustettiin kolmen puolueen liitto. Se sai murskavoiton kunnallisvaaleissa. Primo de Riveran kaaduttua järjestettiin vaalit, joissa monarkia hävisi. Macià julisti Katalonian tasavallan itsenäiseksi, mutta puoluetovereiden painostuksesta muutti julistuksen tarkoittamaan itsehallinnollista aluetta, jolle luvattiin laajoja vapauksia Espanjan tasavallassa. Francesc Macià valittiin sen puheenjohtajaksi vuonna 1932. Hän jatkoi autonomian edistämistä ja hävisi vaalit marraskuussa 1933. . Hän kuoli joulupäivänä 1933, ja hautajaiset olivat suuri kansallinen tapahtuma.


title: Olavi Uusivirran diskografia

text: Tämä on suomalaisen laulaja-lauluntekijä Olavi Uusivirran diskografia.


title: Olavi Uusivirran diskografia

text: " "Listasijoitukset Suomen viralliselta singlelistalta (Single Top 20), Rumba-lehden 50 Hittiä (Rumba Top 50) (julk. 1992-2007), Suomen virallinen latauslista (Top 30) (2007->) ja Suomen suosituimmat (Music Control -radiolista) (Radio Top 20/Top 100)


title: Ruskocelebesinmesikko

text: Ruskocelebesinmesikko ("Myza celebensis") on mesikoiden heimoon kuuluva varpuslintu.


title: Ruskocelebesinmesikko

text: Ruskocelebesinmesikkoa tavataan Celebesin saarella Indonesiassa. Lajia on kuvattu yleiseksi. Se on luokiteltu elinvoimaiseksi.


title: Täpläcelebesinmesikko

text: Täpläcelebesinmesikko ("Myza sarasinorum") on mesikoiden heimoon kuuluva varpuslintu.


title: Täpläcelebesinmesikko

text: Täpläcelebesinmesikkoa tavataan Celebesin saarella Indonesiassa. Lajia on kuvattu yleiseksi. Se on luokiteltu elinvoimaiseksi.


title: Pitkänokkamesikko

text: Pitkänokkamesikko ("Melilestes megarhynchus") on mesikoiden heimoon kuuluva varpuslintu.


title: Pitkänokkamesikko

text: Pitkänokkamesikkoa tavataan Indonesiassa ja Papua-Uudessa-Guineassa. Lajia on kuvattu yleiseksi. Se on luokiteltu elinvoimaiseksi.


title: Harvard Mark I

text: IBM:n Automatic Sequence Controlled Calculator (ASCC), josta Harvardin yliopiston henkilöstö käytti nimeä Mark I, oli yleiskäyttöinen sähkömekaaninen laskukone, jota toisen maailmansodan loppuvaiheessa käytettiin sotaponnistuksiin. Koneen alkuperäisen ajatuksen esitti IBM:lle Howard Aiken marraskuussa 1937. IBM:n insinöörien toteutettavuusselvitysten jälkeen IBM:n pääjohtaja Thomas J. Watson henkilökohtaisesti hyväksyi projektin rahoituksen vuonna 1939.


title: Harvard Mark I

text: Aiken oli alkanut etsiä yhteistyöyritystä vuonna 1937 laskukoneen rakentamiseksi. Muutaman kielteisen päätöksen jälkeen Aikenille esiteltiin Charles Babbagen pojan viisikymmentä vuotta aikeisemmin yliopistolle lahjoittama esittelyosa analyyttisestä koneesta. Tämä sai hänet tutkimaan sitä tarkemmin ja hän liitti sen esimerkiksi ehdotukseensa koneesta, joka toteuttaisi analyyttisen koneen periaatteen ja lisäisi siihen uusia tärkeitä piirteitä.


title: Harvard Mark I

text: ASCC kehitettiin ja rakennttiin IBM:n Endicottin tehtaalla New Yorkissa ja toimitettiin Harvardiin helmikuussa 1944. Se alettiin käyttää laivaston tarpeisiin toukokuussa ja virallisesti se esiteltiin yliopistolle elokuussa 1944. Yksi ensimmäisistä ohjelmista, jota ASCC:llä ajettiin käynnitettiin maaliskuussa 1944, kun John von Neumann, joka työskenteli Manhattan-projektissa, halusi määrittää, olisiko kokoon puristaminen käyttökelpoinen mahdollisuus sytyttää atomipommi vuosi ennen atomin käyttöä. Mark I käytettiin myös matemaattisten taulukoiden laskemiseen, mikä oli ollut Charles Babbagen tavoitteena analyyttisessä koneessa.


title: Harvard Mark I

text: Mark I poistettiin virallisesti käytöstä vuonna 1959, viidentoista käyttövuoden jälkeen.


title: Harvard Mark I

text: ASCC koostui katkaisijoista, releistä, pyörivistä akseleista ja mekaanisista kytkimistä. Siinä oli 765 sähköistä komponenttia, satoja kilometrejä johtoja ja se vaati 16 metriä pitkän, 2,4 metriä korkean ja 2 metriä leveän tilan. Kone painoi 4500 kiloa. Pääakselia pyöritti 4 kW sähkömoottori. Kone oli suurin sähkömekaaninen laskukone.


title: Harvard Mark I

text: Mark I:ssä oli 60 sarjaa 24-kytkimistä syöttökenttää ja se pystyi tallettamaan 72 numeroa 23 desimaalin tarkkuudella. Se pystyi tekemään 3 yhteenlaskua sekunnissa. Kertominen vaati 6 sekuntia ja jakaminen 15,3 sekuntia sekä logaritmi tai trigonometrinen funktio vaati yli minuutin.


title: Harvard Mark I

text: Mark I luki ohjelmakäskyt 24-kanavaisesta reikänauhasta. Se suoritti käskyt lukujärjestyksessä eikä sen ohjelmassa ollut mahdollista tehdä ehdollisia hyppyjä. Tämän vuoksi ohjelmat olivat pitkiä. Toistuvia laskelmia, "luuppeja", voitiin tehdä liittämällä reikänauhan alku ja loppu yhteen, jolloin syntyi fyysisiä toistoja. Datan ja ohjelman erottamista kutsutaan Harvard-arkkitehtuuriksi.


title: Harvard Mark I

text: Aiken julkisti lehdistötiedotteen, jossa katsoi itsensä Mark I:n ainoaksi keksijäksi. Tämä katkaisi Aikenin välit IBM:n kanssa. Aiken jatkoi tietokoneiden rakentamista Harvardin piirissä ja IBM alkoi kehittää omaa Selective Sequence Electric Calculator (SSEC) tietokonetta kehittääkseen tekniikkaa ja saadakseen lisää julkisuutta yritykselle.


title: Harvard Mark I

text: Mark I.tä seurasi Harvard Mark II 1947, Mark III/ADEC syyskuussa 1949 ja Mark IV vuonna 1952. Ne olivat kaikki Aikenin töitä. Mark II oli paranneltu versio Mark I:stä sisälten yhä sähkömekaanisia releitä. Mark III:ssä käytettiin pääasiassa elektronisia komponentteja, elektroniputkia ja diodeja, mutta se sisälsi myös mekaanisesisa komponenetja kuten pyörivän rumpumuistin ja releitä, jotka siirsivät dataa rumpujen välillä. Mark IV oli täysin electroninen ja siinä käytettiin ferriittirengasmuistia. Mark II ja III tehtiin Yhdysvaltain laivaston käyttöön ja siirrettiin Virginiaan laivaston tiloihin. Mark IV rakennettiin ilmavoimille, mutta se pysyi Harvardissa.


title: Harvard Mark I

text: Mark I on purettu, mutta osia siitä on säilytetty ja ne ovat osa Harvardin historiallisten tieteellisten instrumenttien kokoelmaa tiedekeskuksessa.


title: Bougainvillenmesikko

text: Bougainvillenmesikko ("Stresemannia bougainvillei") on mesikoiden heimoon kuuluva varpuslintu.


title: Bougainvillenmesikko

text: Bougainvillenmesikkoa tavataan Bougainvillessä Papua-Uudessa-Guineassa. Laji on huonosti tunnettu eikä siitä ole kannanarvioita. Sen ei kuitenkaan uskota olevan vaarassa, ja laji on luokiteltu elinvoimaiseksi.


title: Raitamesikko

text: Raitamesikko ("Glycifohia undulata") on mesikoiden heimoon kuuluva varpuslintu.


title: Raitamesikko

text: Raitamesikkoa tavataan kotoperäisenä Uudessa-Kaledoniassa. Lajia on kuvattu yleiseksi, ja se on luokiteltu elinvoimaiseksi.


title: Vanuatunmesikko

text: Vanuatunmesikko ("Glycifohia notabilis") on mesikoiden heimoon kuuluva varpuslintu.


title: Vanuatunmesikko

text: Vanuatunmesikkoa tavataan Vanuatussa. Lajin on kuvattu olevan yleisimmillään vuoristoissa. Se on luokiteltu elinvoimaiseksi.


title: Lombokinvihermesikko

text: Lombokinvihermesikko ("Lichmera lombokia") on mesikoiden heimoon kuuluva varpuslintu.


title: Lombokinvihermesikko

text: Lombokinvihermesikkoa tavataan Indonesiassa. Lajin ei uskota olevan vaarassa, ja se on luokiteltu elinvoimaiseksi.


title: Karl Säre

text: Karl Säre (2. heinäkuuta 1903 Tartto – 14. maaliskuuta 1945 Neuengamme) oli Viron kommunistisen puolueen pääsihteeri vuosina 1940–1941, minkä jälkeen hän jäi saksalaisten vangiksi. Hän kuoli Neuengammen keskitysleirissä.


title: Karl Säre

text: Säre asui Virossa aina vuoteen 1921, jonka jälkeen hän siirtyi Neuvosto-Venäjälle. Hän oli vuoden 1917 jälkeen liittynyt paikalliseen kommunistiseen liikkeeseen. Siirryttyään Venäjälle Karl Säre opiskeli Leningradissa työläisille tarkoitetussa korkeakoulussa ja sen jälkeen Julian Marchlewskille nimetyssä Lännen vähemmistökansallisuuksien yliopistossa. Vuosina 1933–1934 hän opiskeli Moskovan Kansainvälisessä Lenin-koulussa.


title: Karl Säre

text: Joulukuussa 1924 Viron kommunistit yrittivät Jaan Anveltin johdolla vallankaappausta, joka päättyi kuitenkin kommunistien tappioon. Tällöin Säre toimi kommunistien Narvaan perustamassa päämajassa.


title: Karl Säre

text: Vuonna 1925 Säre lähetettiin Neuvosto-Venäjän Kiinan lähetystöön Shanghaihin salaisiin tehtäviin. Siinä yhteydessä hän toimi yhteistyössä sen ajan kommunistien huippuagentin Richard Sorgen kanssa. Sen jälkeen 1928–1929 hän teki maanalaista työtä Virossa toimien pääasiassa Narvassa, 1929–1934 Siperian vientitoiminnassa, 1934–1936 Tanskan Kööpenhaminassa sekä 1936–1937 Britanniassa, Yhdysvalloissa ja Kanadassa. Vuosian 1936–1938 Säre toimi myös Tukholmassa ja sen jälkeen Virossa.


title: Karl Säre

text: Viro oli joutunut tekemään syksyllä 1939 Molotov-Ribbentrop-sopimuksen seurauksena tukikohtasopimuksen Neuvostoliiton kanssa. Tukikohtakausi jatkui kesäkuun puoliväliin 1940. Sen jälkeen Viro, kuten Latvia ja Liettua, joutuivat Neuvostoliiton miehittämäksi. Viron kommunistinen puolue nousi maan alta 4. heinäkuuta 1940 johtajinaan Karl Säre ja Johannes Lauristin. Puolueen johtoon valittiin virallisesti 27. elokuuta ensimmäiseksi sihteeriksi Karl Säre ja toiseksi sihteeriksi Nikolai Karotamm. Neuvostoliittoon liitetyssä Virossa vuoden mittaisella neuvostokaudella 1940–1941 valtaa käyttivät ennen kaikkea Karl Säre, Kansankomissaarien neuvoston puheenjohtaja Johannes Lauristin ja paikallisen turvallisuuselimen vastaava Boris Kumm. Vuonna 1998–2006 toimineen, presidentti Lennart Meren asettaman totuuskomission puheenjohtajanaan Max Jakobson tekemät johtopäätökset ajasta todistavat Karl Säreen olleen yhtenä keskeisimmistä henkilöistä vuosina 1940–1941 Virossa tehdyissä rikoksissa ihmisyyttä vastaan.


title: Karl Säre

text: Neuvostovalta päättyi kesällä 1941, kun Saksa aloitti sodan Neuvostoliittoa vastaan. Säre siirtyi maan alle Virossa, mutta saksalaiset miehittäjät vangitsivat hänet jo syyskuun alussa 1941.


title: Karl Säre

text: Karl Säre siirrettiin vuonna 1943 Saksaan Sachsenhausenin keskitysleiriin. Säre tuli esille vielä vuoden 1943 Kööpenhaminassa järjestetyssä oikeudenkäynnissä, jossa häntä syytettiin Kööpenhaminassa Sären Tanskassa oloaikana tapahtuneesta tanskalaisen kommunistin Paul Eltermannin murhasta. Hänen sen jälkeisestä kohtalostaan ei ole tarkempaa tietoa.


title: Karl Säre

text: Neuvostovalta epäili Karl Säreen paljastaneen saksalaisille tietoja kommunistisesta liikkeestä ennen kuolemaansa, minkä vuoksi kommunistinen historiakirjoitus piti maailmansodan jälkeen häntä epähenkilönä eli hänestä ei juurikaan puhuttu tai kirjoitettu.


title: Karl Säre

text: Karl Säre kuoli 14. maaliskuuta 1945 Neuengammen keskitysleirissä.


title: Muntra Musikanter

text: Muntra Musikanter (MM) on suomenruotsalainen mieskuoro, jonka perusti Gösta Sohlström vuonna 1878 aluksi pienempänä kokoonpanona nimellä "P. C." eli "Petersburgs Concerten". Nimivalinta johtui aikomuksesta lähteä konserttimatkalle Pietariin. Matka ei toteutunut, mutta kuoro jäi pysyväksi. Ensimmäinen konsertti esitettiin 11.5.1878 Helsingin Yliopiston juhlasalissa.


title: Muntra Musikanter

text: Vuonna 2010 kuoron tulevaisuus oli vaakalaudalla, kun valtaosa jäsenistä lähti pitkäaikaisen kuoronjohtajan Markus Westerlundin kanssa perustamaan uutta Manifestum-kuoroa. Tällä hetkellä kuoroon kuuluu noin 100 jäsentä.


title: Muntra Musikanter

text: MM koottiin alun perin Akademiska Sångföreningenin laulajista. Nimi Muntra Musikanter (”hilpeät musikantit”) keksittiin kuoron samannimisestä suosikkilaulusta, jonka on säveltänyt August Ferdinand Riccius. Vuosina 1891–1896 kuoro oli tauolla, mutta koottiin uudelleen ja on sen jälkeen toiminut keskeytyksettä.


title: Muntra Musikanter

text: Muntra Musikanter on konsertoinut alusta alkaen sekä kotimaassa että ulkomailla. Alkuvuosinaan se esiintyi Venäjän keisariperheelle sekä Peterhofissa että Suomen rannikkoseuduilla ja teki konserttimatkoja Moskovaan, Tukholmaan ja Tallinnaan. Vuonna 1889 kuoro matkusti esiintymään Pariisin maailmannäyttelyssä.


title: Muntra Musikanter

text:
Vuonna 1997 kuoro teki esiintymismatkan Yhdysvaltoihin ja esiintyi muun muassa Floridan Disney Worldissä. Kuoro sai pronssia vuoden 2000 kansainvälisillä kuorofestivaaleilla Maltalla. Kesällä 2004 se teki konserttikiertueen Pietariin, jossa esitettiin Igor Stravinskyn oratorio-ooppera "Oidipus Rex" yhdessä Pietarin filharmonikkojen kanssa.
Vuonna 2006 kuoro sai hopeaa Italian Veronassa järjestetyssä kuorokilpailussa.


title: Muntra Musikanter

text: MM-kuoron perinteisiin kuuluvat joulukonsertit Temppeliaukion kirkossa, kevät- ja syyskonsertit ja kiertueet etenkin Suomen rannikkoalueilla. Kuoron ikääntyville jäsenille on oma seniorikuoro, johon siirrytään 62-vuotiaana. 78-vuotiaana siirrytään niin sanottuun kellarikuoroon.


title: Muntra Musikanter

text: Kuoroa johtaa syksyn 2010 jäsenkadosta alkaen Henrik Wikström. Kuoro toimii yhdistysmuotoisena, viralliselta nimeltään Sällskapet MM rf.


title: Muntra Musikanter

text: MM on julkaissut kaksiosaisen laulukirjan "Blå boken", johon on koottu Suomen ruotsinkielisille mieskuoroille sopivaa ohjelmistoa, yhteensä 250 laulua.


title: Nel segno di Roma

text: Nel segno di Roma (, , ”Rooman merkin alla”) on vuonna 1959 valmistunut italialais-ranskalais-länsisaksalainen elokuva. Tyylilajiltaan historia-aiheista peplumia edustavan elokuvan ovat ohjanneet Guido Brignone, Michelangelo Antonioni ja Riccardo Freda. Sen pääosia esittävät ruotsalainen Anita Ekberg ja ranskalainen Georges Marchal.


title: Nel segno di Roma

text: Palmyran kuningatar Zenobia kapinoi keisari Aurelianuksen hallitsemaa Roomaa vastaan. Roomalaisten lähettämä konsuli Marcus Valerius joutuu palmyralaisten vangiksi, mutta pakenee pyhää tulta vartioivaan Batsebaan rakastuneen decurio Julianuksen avulla ja tunkeutuu Zenobian palatsiin. Marcus Valerius tarjoaa kuningattarelle palveluksiaan roomalaisten kukistamiseksi ja he rakastuvat toisiinsa. Samaan aikaan Zenobian neuvonantaja Semantius juonittelee persialaisten kanssa kuningattaren syrjäyttämiseksi. Marcus Valerius pääsee selville Semantiuksen juonista ja liittyy roomalaisiin, jotka kukistavat Zenobian armeijan. Zenobia viedään vankina Roomaan, mutta hänet vapautetaan Marcus Valeriuksen pyynnöstä. Batsebasta tehdään Palmyran uusi kuningatar.


title: Nel segno di Roma

text: "Nel segno di Roma" on kuvattu Dyaliscope-laajakangastekniikalla Eastmancolor-väreissä Incir De Paolisin studiolla Roomassa sekä Dubrava Filmin studiolla Jugoslaviassa. Guido Brignonen sairastuttua sen ohjasivat loppuun Michelangelo Antonioni sekä taistelukohtauksista vastannut Riccardo Freda.


title: Nel segno di Roma

text: Elokuva on isolla budjetilla tehty näyttävä pukudraama, mutta sen juoni on hyvin ohut ja toiminta vähäistä. Yhdysvaltalaisen "Variety"-lehden mukaan sen syvällisin asia on vako Anita Ekbergin rintojen välissä. Elokuva muistetaan myös vauhdikkaan napatanssin esittäneen Chelo Alonson peplum-debyyttinä.


title: Nel segno di Roma

text: Puutteistaan huolimatta "Nel segno di Roma" oli melkoinen kaupallinen menestys. Se oli Italiassa kauden kahdeksitoista katsotuin elokuva ja vuoden 1961 loppuun mennessä se oli tuottanut jo 627 miljoonan liiran kassatulot. Yhdysvalloissa se oli ensimmäinen American International Picturesin maahantuoma peplum-elokuva. Elokuva sai Yhdysvalloissa nimen "Sign of the Gladiator", vaikka siinä ei gladiaattoreita esiinnykään.


title: Maraton olympialaisissa

text: Juoksumatka Maraton kehitettiin ensimmäisiin nykyaikaisiin olympialaisiin 1896. Se on ollut siitä lähtien olympialaisten ohjelmassa. Naisten maraton oli ensimmäisen kerran ohjelmassa vuonna 1984.


title: Mitä on tehtävä?

text: Mitä on tehtävä? on seuraavien kirjojen nimi:


title: Joan Prim

text: Joan Prim (koko nimeltään Juan Prim y Prats; 6. joulukuuta 1814 Reus – 30. joulukuuta 1870 Madrid) oli espanjalainen sotilasjohtaja ja poliitikko. Hänellä oli näkyvä rooli vuoden 1868 vallankumouksessa, joka syöksi kuningatar Isabella II:n vallasta. Hän toimi Espanjan pääministerinä 1869–1870. Hänet salamurhattiin.


title: Joan Prim

text: Prim liittyi armeijaan, joka suojeli kuningatar Isabellaa vanhoillisten karlistien vaatimuksilta vuosien 1833–1840 sodassa. Hänet ylennettiin everstiksi. Prim oli taipuvainen liberaaleihin ajatuksiin, ja hänestä tuli Tarragonan kansanedustaja 1843. Myöhemmin samana vuonna hän osallistui kansannoussuun, jolla valtionhoitaja Baldomero Espartero syöstiin vallasta. Prim nimitettiin ensin Madridin ja sitten Barcelonan sotilaskuvernööriksi. Hän osallstui salaliittoon Ramón María Narváezin hallitusta vastaan ja sai vuonna 1844 kuolemantuomion, mutta hänet armahdettiin. Vuosina 1847–1848 Prim oli Puerto Ricon kuvernööri ja Krimin sodan aikana 1853–1854 hän johti Turkin armeijan mukana kulkenutta espanjalaista sotilaskomissiota. Hänet ylennettiin 1856 kenraaliluutnantiksi ja nimitettiin 1858 Espanjan senaattiin.


title: Joan Prim

text: Prim toimi komentajana Espanjan–Marokon sodassa (1859–1860) ja sai de los Castillejosin markiisin sekä Espanjan granden arvon. Hän komensi myös vuosina 1861–1862 espanjalaisia joukkoja Ranskan Meksikon-sotaretkellä. Palattuaan tältä retkeltä kotiin Prim palasi politiikkaan Isabellan hallintoa vastustaneiden edistyksellisten riveissä. Hän johti epäonnistuneita kapinayrityksiä vuosina 1864, 1866 ja 1867, ja joutui tämän vuoksi lähtemään maanpakoon. Vuoden 1868 vallankumouksessa Prim toimi ensin Cadizissa, josta hän jatkoi Barcelonaan ja Valenciaan nostattamaan kansanjoukkoja mukaan vallankumoukseen. Lopuksi hän marssi lokakuussa voitokkaana Madridiin ja otti vastaan kuningattaren antautumisen. Hänestä tuli aluksi Francisco Serranon hallituksen sotaministeri ja heinäkuussa 1869 pääministeri Serranon siirryttyä valtionhoitajaksi.


title: Joan Prim

text: Pääministerinä Prim johti komiteaa, joka valitsi Espanjalle uutta monarkkia. Ensimmäinen ehdokas oli Hohenzollern-Sigmaringenin Leopold. Hänen ehdokkuutensa johti Ranskan ja Preussin väliseen sotaan. Seuraava valinta oli Savoijin Amadeus I. Kun Prim oli matkalla vastaanottamaan kuningas Amadeusta, hän haavoittui tuntemattoman salamurhaajan luodeista ja kuoli kolme päivää myöhemmin.


title: Aavikkoleijonan kosto

text: Aavikkoleijonan kosto (, ”Šeikin poika”; , ”Šeikin pojan paluu”) on vuonna 1962 valmistunut italialais-ranskalainen seikkailuelokuva. Mario Costan ohjaaman elokuvan pääosassa näyttelee yhdysvaltalainen Gordon Scott.


title: Aavikkoleijonan kosto

text: Maaherra Omar terrorisoi aavikon beduiineja 1800-luvun puolivälin Egyptissä. Šeikki Hassanin poika Kerim, jonka siskon Omar on tappanut, ryhtyy taistelemaan häntä vastaan. Omar lähettää rakastajansa Zairan pyytämään aseita kediiviltä. Hän palaa tuoden mukanaan prinsessa Fawzian, johon Kerim rakastuu. Omar yrittää kaapata prinssi Ahmedin tuoman aselastin ja pakottaa Fawzian vaimokseen, mutta Kerimin johtamien beduiinien kapina tekee hänen aikeensa tyhjiksi.


title: Aavikkoleijonan kosto

text: "Aavikkoleijonan kosto" on kuvattu Euroscope-laajakangastekniikalla Eastmancolor-väreissä Incir De Paolisin studiolla ja Egyptissä. Se on peplum-kaavaan sovitettu yksinkertainen mutta värikäs toimintaseikkailu, jonka ansioita ovat komea puvustus, suuret avustajajoukot ja autenttiset aavikon maisemat. Tarzan-elokuvistaan tunnettu Gordon Scott paljastaa lihaksikkaan yläruumiinsa, Alberto Farnese on tavanomainen sadistinen roisto ja Moira Orfei hänen juonitteleva tyttöystävänsä. Sivuosassa Kerimin kaksoisolentona vilahtaa toinen peplum-elokuvien tähti Gordon Mitchell. Elokuvasta on olemassa myös egyptiläinen versio, jossa italialaiset näyttelijät on korvattu paikallisilla.


title: Kaatron koulu

text: Kaatron koulu sijaitsee Suonenjoella Kaatronlammen koulukeskuksen alueella.


title: Kaatron koulu

text: Koulu saa uuden koulurakennuksen, joka tulee Lintuharjun koulun yhteyteen, ja sen on suunnitellut pieksämäkeläinen Arkkitehtitoimisto Art Michael Oy.


title: Kaatron koulu

text: Koulun kenttä on Suonenjoen koulualueen piha, ja kesäisin myös mansikkakarnevaalien telttapaikka.


title: Kertšin–Eltigenin maihinnousuoperaatio

text: Kertšin–Eltigenin maihinnousuoperaatio oli marraskuussa 1943 toisessa maailmansodassa puna-armeijan tekemä maihinnousu Kertšin niemimaalle. Se oli seurausta Saksan ja Romanian joukkojen vetäytymisestä Tamanin niemimaalta vuonna 1943. Operaation tarkoituksena oli Krimin niemimaan valtaaminen. Neuvostoliiton 56. armeijan 32. kivääridivisioona, 2. ja 55. kaartin kivääridivisioona ja 383. kivääridivisioona nousivat maihin Jenikaleen, Kertšin lähistölle 3-11. marraskuuta ja 18. armeijan 318. kivääridivisioona, 386. merijalkaväkipataljoona ja 117. kaartin kiväärirykmentti Eltigeniin Krimin itärannikolle 1. marraskuuta. Akselivaltojen joukot onnistuivat kukistamaan Eltigeniin nousseet neuvostojoukot 7. joulukuuta 1943 mennessä, mutta Jenikaleen nousseet joukot pitivät pintansa. Pieni 820 sotilaan ryhmä miehitti Mount Mithridatin vähäksi aikaa, kunnes Romanian 3. vuoristodivisioona valtasi vuoret takaisin 11. joulukuuta. Myöhemmin Yenikaleen maihinnousseet joukot osallistuivat Krimin offensiiviin, joka aloitettiin toukokuussa 1944. Vuonna 1971 löydetty kääpiöplaneetta 2217 Eltigen nimettiin Eltigeniin maihinnousseiden joukkojen mukaan.


title: Karl Henrik Kahelin

text: Karl Henrik Kahelin (13. tammikuuta 1832 Kivijärvi – 26. kesäkuuta 1905 Jyväskylä) oli suomalainen opettaja ja rehtori.


title: Karl Henrik Kahelin

text: Kahelinin vanhemmat olivat lukkari Henrik Gabriel Kahelin ja Eva Charlotta Cheilan. Hän valmistui filosofian kandidaatiksi 1858, oli matematiikan ja luonnonhistorian kollega Jyväskylän yläalkeiskoulussa 1859–1862 sekä Jyväskylän suomalaisen alkeisopiston ja sitten Jyväskylän lyseon lehtori 1862–1899. Koulun rehtorina hän toimi 1873–1896. Normaalikoulun yliopettajan virasta Kahelin kieltäytyi, samoin kuin kouluhallituksen jäsenyydestä. Kahelin oli pidetty opettaja, joka toimi opetustyönsä ohella 22 vuoden ajan Jyväskylän kaupungin rahastonhoitajana ja kuului kaupungin säästöpankin ja suomalaisen tyttökoulun perustajiin.


title: Karl Henrik Kahelin

text: Kahelinin puoliso vuodesta 1864 oli Agnes Charlotta Aejmaleus (k. 1894). Varatuomari ja hallintoneuvos Hjalmar Kahelin (1868–1958), joka toimi lyhyen aikaa oikeusministerinä 1919–1920 ja muutti sukunimensä Kahanpääksi, oli heidän poikansa.


title: Pituushyppy olympialaisissa

text: Pituushyppy on kuulunut olympialaisten lajivalikoimaan jokaisissa nykyaikaisissa olympialaisissa. Naisten puolella se otettiin mukaan vuonna 1948. Eniten mitaleita ovat voittaneet yhdysvaltalaisurheilijat. Menestynein pituushyppääjä olympialaisissa on Carl Lewis, hän voitti urallaan neljä olympiakultaa. Naisten menestynein on Itä-Saksaa ja Saksaa edustanut Heike Drechsler. Hän saavutti kaksi olympiakultaa ja yhden hopean.


title: Pituushyppy olympialaisissa

text: Vuosina 1900–1912 olympialaisten ohjelmassa oli myös vauhditon pituushyppy.


title: Gong (prinssi)

text: Prinssi Gong (Wade-Giles: "Kung", alkuperäinen nimi Yixin; 11. tammikuuta 1833 Peking – 30. toukokuuta 1898 Peking) oli kiinalainen prinssi, joka oli yksi Kiinan johtavia hallitusmiehiä Qing-dynastian myöhäisaikana 1800-luvun jälkipuoliskolla.


title: Gong (prinssi)

text: Gong oli vuosina 1850–1861 hallinneen keisari Xianfengin veli. Kun brittiläiset ja ranskalaiset joukot miehittivät Pekingin toisessa oopiumisodassa vuonna 1860, keisari pakeni pääkaupungista ja Gong sai tehtäväkseen neuvotella rauhasta Kiinan edustajana. Tuloksena oli Pekingin rauhansopimus. Sodan jälkeen Gong tuli siihen johtopäätökseen, että menestyäkseen Kiinan olisi kehitettävä kauppasuhteitaan länsimaiden kanssa ja omaksuttava joitain länsimaisia sodankäynnin ja diplomatian menetelmiä. Valtakunnalla ei ollut entuudestaan edes ulkoministeriötä, sillä ei ollut halunnut tunnustaa muita valtioita kanssaan samanarvoisiksi. Keväällä 1861 keisari perusti maalle ulkoasiainviraston eli Zongli yamenin, jonka johtajaksi Gong nimitettiin. Hän pyrki sen jälkeen parantamaan Kiinan suhteita länsimaihin. Gong nimitti alaisuudessaan toimineen Kiinan tullilaitoksen johtoon brittiläisen Robert Hartin, joka toimi tässä tehtävässä hyvin pitkään.


title: Gong (prinssi)

text: Gong oli 1880-luvulle saakka yksi Kiinan johdon keskeisimmistä vaikuttajista ja toimi usein maansa edustajana ulkovaltojen kanssa neuvoteltaessa. Keisari Xianfengin kuoltua elokuussa 1861 maahan muodostettiin kahdeksanhenkinen holhoojahallitus keisari Tongzhin alaikäisyyden ajaksi. Sen tosiasialliset johtajat olivat Gong sekä kaksi leskikeisarinnaa, Cixi ja Ci'an. Etelä-Kiinassa vuosia riehunut Taiping-kapina saatiin lopullisesti nujerrettua vuonna 1864, minkä jälkeen Gong suuntasi huomionsa yrityksiin tehostaa Kiinan hallintoa hillitsemällä korruptiota ja vahvistaa armeijaa perustamalla länsimaisten esikuvien mukaisia asetehtaita. Hänen vaikutusvaltansa hovissa kuitenkin väheni vallan kasautuessa leskikeisarinna Cixille, joka lopulta erotti hänet hallituksesta vuonna 1884. Gong kutsuttiin vielä 1894 takaisin ulkoasiainviraston johtoon, missä tehtävässä hän toimi kuolemaansa asti.


title: Cowboy Style

text: "Cowboy Style" on Kylie Minoguen kappale albumilta "Impossible Princess" (1997). Se on albumin neljäs ja viimeinen single, joka julkaistiin 18. elokuuta 1998. Kappaleen ovat kirjoittaneet Kylie Minogue, Steve Anderson ja Dave Seaman.


title: Ahrensburg

text: Ahrensburg (alasaksaksi "Ahrensborg") on kaupunki Hampurin metropolialueella Schleswig-Holsteinin osavaltion kaakkoisosassa Pohjois-Saksassa.


title: Ahrensburg

text: Ahrensburg sijaitsee Hampurin koillispuolella ja kuuluu Hampurin metropolialueeseen. Ahrenburgin naapurikunnat ovat Ammersbek, Delingsdorf, Hammoor, Todendorf, Großhansdorf, Siek, Braak ja Stapelfeld. Lännessä Ahrenburg rajoittuu Hampurin koillisiin kaupunginosiin Volksdorf ja Meiendorfiin (Bezirk Wandsbek).


title: Ahrensburg

text: Ahrensburgin keskimääräinen vuotuinen sademäärä on 791,5 millimetriä eli selvästi Saksan valtakunnallista keskiarvoa (700 millimetriä) korkeampi. Sateisin kuukausi on elokuu (76,5 mm) ja kuivin puolestaan helmikuu (43,7 mm). Aurinkotunteja on keskimäärin 1 443,3 tuntia vuodessa. Eniten aurinkoa saadaan kesäkuussa (204 tuntia) ja vähiten joulukuussa (32,6 tuntia).


title: Ahrensburg

text: Ahrensburgin vuotuinen keskilämpötila on 8,2 °C. Keskimäärin lämpimin kuukausi on heinäkuu (16,2 °C) ja kylmin vastaavasti tammikuu (0,1 °C).


title: Ahrensburg

text: Jääkautisen sulamisveden muovaaman Ahrensburgin tunnelilaakson pituus on noin 7 km ja leveys 0,2 – 2 km. Ahrensburgin tunnelilaakso ja siihen rajoittuva Hampurin puolella sijaitseva Stellmoorin tunnelilaakso ovat luonnonsuojelualuetta. Rautatieyhteys Hampuri–Lyypekki kulkee laaksossa.


title: Ahrensburg

text: Ahrensburgin tunnelilaaksosta on tehty useita myöhäispaleoottisia löytöjä, joiden myötä historioitsijat ovat luoneet termin Ahrensburgin kulttuuri.


title: Ahrensburg

text: Nykyisen Ahrensburgin historia alkaa 1200-luvulta, jolloin Schauenburgin kreivit perustivat Woldenhornin kylän, josta sittemmin kehittyi Ahrensburg kaupunki. Lisäksi he perustivat naapurustoon Ahrensfelden, Meilsdorfin ja Beimoorin kylät. Varhaisin asiakirjamaininta Woldenhornista on vuodelta 1314. Noin vuonna 1200 rakennettiin Arx Arnsburga, joka tunnetaan myös nimellä Burg Arnesvelde. Aiemmin paikalla sijaitsi pakolinna. Suullinen perimätieto kertoo 900-luvulla käydyistä vendisodista. Burg Arnesvelden tilalle rakennettiin puolestaan Ahrensburgin linna (Schloss Ahrensburg).


title: Ahrensburg

text: Reformaation myötä alueen hallitsijaksi tuli Tanskan kuningas, joka myönsi kylien herruuden Daniel Rantzaulle vuonna 1567. Tämän veli Peter Rantzau rakennutti 1595 renessanssityylisen Ahrensburgin linnan ja linnankirkon, jotka ovat nykyisin kaupungin tunnusmerkkejä. Kauppamies Heinrich Carl von Schimmelmann hankki Rantzaun raskaasti velkaantuneet tilukset haltuunsa vuonna 1759. Ahrensburg sai uuden barokkityylisen ilmeen, johon nykyinen kaupunkikuva perustuu. Schimmelmann vaurastui ase-, alkoholi- ja orjakaupalla.


title: Ahrensburg

text: Nimi "Ahrensburg" otettiin käyttöön 7. kesäkuuta 1867. Hampuri–Lyypekki-rautatien valmistuttua 1865 Ahrensburgin väkiluku kasvoi: vuonna 1910 asukkaita oli 2 750. Vuoden 1928 alueliitokset kasvattivat Ahrensburgin pinta-alaa noin 500 ha.


title: Ahrensburg

text: Ahrensburgissa oli 1930-luvun alkuun pieni juutalaisyhteisö, jonka synagoga poltettiin kristalliyönä 9. marraskuuta 1938. Ahrensburg sai kaupunkioikeudet 1949. Väkiluku oli tuolloin 17 775 – puolet väestöstä oli pakolaisia ja siirtolaisia Saksan itäosista.


title: Ahrensburg

text: Seuraavina vuosikymmeninä kaupungin infrastruktuuria kehitettiin voimakkaasti ja talouselämä alkoi kukoistaa uusien yritysten myötä. Naulaimia valmistava Joh. Friedrich Behrens kehitti yritysmallin, jota sittemmin alettiin kutsua Ahrensburgin malliksi (Ahrensburger Modell).


title: Ahrensburg

text: Ahrensburgin keskeinen nähtävyys on linna, Schloss Ahrensburg, ympäristöineen. Linnan alueella sijaitsee muun muassa kirkko, Schlosskirche Ahrensburg. Linnan viereisellä kukkulalla sijaitsee Schimmelmannin kreivisuvun talo, die Bagatelle, joka on Ahrensburgin vanhimpia rakennuksia. Rondeel-aukiolla sijaitsee kieliläistaiteilija Martin Wolken teos "der Muschelläufer" (2005).Ahrensburgissa sijaitsevia yrityksiä:Ahrensburgin läpi kulkee valtatie Bundesstraße 75. Kaupunki sijaitsee moottoritie A 1:n varrella (Vogelfluglinie).


title: Ahrensburg

text: Ahrensburgin kautta kulkee 63-kilometrinen rautatielinja Lyypekki–Hampuri. Kaupungissa on kaksi rautatieasemaa: Bahnhof Ahrensburg (noin 22 kilometriä Hampurin päärautatieasemalta koilliseen) ja marraskuussa 2009 käyttöönotettu Gartenholz (noin 24 kilometriä Hampurin päärautatieasemalta koilliseen).


title: Ahrensburg

text: Marraskuusta 1921 alkaen Ahrensburgin on yhdistänyt läheiseen Hampuriin metrolinja Walddörferbahn (nykyinen U-Bahn-Linie 1 / metrolinja 1). Vuonna 1949 Ahrensburgista tuli neljäs Saksan kaupunki, jossa on metroyhteys. Ahrensburgin alueella sijaitsee metroasema (U-Bahnhof) Ahrensburg West (vuoteen 1952 Ahrensburg) ja metroasema Ahrensburg Ost (vuoteen 1952 Hopfenbach). Kaupungin paikallisbussiliikenteen verkko on kattava.


title: The Incredible String Band

text: The Incredible String Band oli psykedeelistä folkmusiikkia soittanut yhtye, joka perustettiin Skotlannissa 1966 ja hajosi 1974. Sitä pidetään yhtenä maailmanmusiikki-tyylilajin kehittäjänä, koska se otti vaikutteita monista musiikkiperinteistä niin musiikkiinsa kuin soitinvalikoimaansakin.


title: The Incredible String Band

text: Vuonna 1963 Robin Williamson ja Clive Palmer alkoivat esiintyä yhdessä folkduona Edinburghissa, Archie Fisherin Crown Bar -klubilla, jossa usein esiintyi myös Bert Jansch. Loppuvuodesta 1965 duo päätettiin laajentaa rytmikitaristin myötä trioksi, ja koesoittojen perusteella paikan sai paikallinen rockmuusikko Mike Heron. Trio otti nimen "The Incredible String Band", ja pian yhtyeen jäsen Clive Palmer alkoi pyörittää Glasgow’ssa omaa folk-klubia, jonka nimeksi tuli Clive's Incredible Folk Club ja yhtyeestä sen vakioesiintyjä. He saivat pian levytyssopimuksen Elektra Recordsin kanssa ja levyttivät yhtyeen nimeä kantavan esikoisalbuminsa Sound Techniques -studiolla Lontoossa toukokuussa 1966. Pääasiassa omaa materiaalia sisältävä albumi valittiin Melody Maker -lehden äänestyksessä vuoden folkalbumiksi, ja itse Bob Dylan kehui lehtihaastattelussa albumin raitaa ”October Song” yhdeksi senhetkisistä suosikkikappaleistaan.


title: The Incredible String Band

text: Trio kuitenkin hajosi levytyksen jälkeen. Palmer lähti monien hippien tapaan Afganistanin ja Intiaan, kun taas Williamson suuntasi Marokkoon lupaamatta välttämättä palata lainkaan. Heron pysyi Edinburghissa ja alkoi soittaa yhtyeessä nimeltä Rock Bottom and the Deadbeats. Kun Williamson sitten palasi rahattomana mutta kassit täynnä marokkolaisia instrumentteja, miehet päättivät koota yhtyeen uudelleen.


title: The Incredible String Band

text: Marraskuussa 1966 Heron ja Williamson pääsivät mukaan Tom Paxtonin ja Judy Collinsin lyhyelle kiertuelle. Seuraavana vuonna he esiintyivät säännöllisesti Lontoon klubeilla. Elektra Recordsin tuottajasta Joe Boydista tuli myös yhtyeen manageri, ja hän sai myytyä yhtyeen Newportin folkfestivaaleille, jonka muita esiintyjänimiä olivat Joni Mitchell ja Leonard Cohen.


title: The Incredible String Band

text: The Incredible String Bandin toisella albumilla "The 5000 Spirits or the Layers of the Onion" soittavat myös Pentanglen kontrabasisti Danny Thompson ja vokalisti-rumpali Licorice. Albumi osoitti yhtyeen kehittyneen musiikillisesti ja sai kriitikoilta hyviä arvioita. Ne avasivat yhtyeelle tien muun muassa Lontoon Ufo- ja Speakeasy-klubeille, John Peelin merirosvoradio-ohjelmaan ja myös BBC:n Top Gear -radioshowhun. Albumi nousi Britannian folk-listan kärkeen.


title: The Incredible String Band

text: Vuosi 1968 oli Incredible String Bandin huippuvuosi. Silloin yhtye julkaisi kaksi parhaana pidettyä albumiaan, "The Hangman's Beautiful Daughter" ja tupla-albumi "Wee Tam and the Big Huge". Ensinmainittu ylsi albumilistan viiden myydyimmän joukkoon Britanniassa ja sai Grammy-ehdokkuuden Yhdysvalloissa. Led Zeppelinin Robert Plant sanoi yhtyeen löytäneen tyylinsä osin "Hangman"-albumia kuunnellessaan. Moniraitatekniikkaa kekseliäästi käyttävä albumi sisälsi useita Williamsonin kirjoittamia unenomaisia lauluja kuten ”The Minotaur's Song” ja Mike Heronin 13-minuuttisen teoksen ”A Very Cellular Song”. Esiintymispaikat vaihtuivat pikkuklubeista suuriin konserttisaleihin Britanniassa ja Yhdysvalloissa, johon suuntautuneella kiertueella yhtyeen jäsenet kiinnostuivat skientologiasta.


title: The Incredible String Band

text: Näihin aikoihin useimmat yhtyeen jäsenistä asuivat maalaistalossa Walesin Pembrokeshiressä. Siellä yhtyeestä tehtiin fantasiaa ja dokumenttia yhdistävä elokuva "Be Glad For the Song Has No Ending". Vuonna 1969 The Incredible String Band pääsi esiintymään Woodstockin festivaaleilla ja kiersi Yhdysvalloissa laajemminkin antamassa konsertteja, jotka olivat teatraalisempia kuin mitä muut yhtyeet tuohon aikaan harrastivat. Marraskuussa 1969 ilmestyi albumi "Changing Horses", jota pidettiin pettymyksenä aiempaan tuotantoon nähden. Huhtikuussa 1970 oli vuorossa albumi "I Looked Up". Samana vuonna yhtye kehitti suuren teatterinomaisen konserttispektaakkelin nimeltä "U", jota esitettiin Lontoossa ja New Yorkissa, mutta jolle suunniteltu Yhdysvaltain-kiertue jouduttiin perumaan huonojen kritiikkien takia.


title: The Incredible String Band

text: Heikentyvästä suosiosta ja managerinsa Joe Boydin lähdöstä huolimatta The Incredible String Band pysyi koossa vielä neljä vuotta. Yhtye vaihtoi Elektralta Island Recordsille, jolle se levytti vielä viisi albumia. Rose Simpson lähti yhtyeestä 1971, ja tilalle otettiin Malcolm LeMaistre. Mike Heron levytti hyvän arviot saaneen sooloalbumin "Smiling Men with Bad Reputations", jolla olivat mukana myös Pete Townshend, Ronnie Lane, Keith Moon, John Cale ja Richard Thompson. Myös Robin Williamson teki sooloalbumin nimeltä "Myrrh".


title: The Incredible String Band

text: Yhtyeen kokoonpano koki isoja muutoksia, ja sen myötä tyyli muuttui tavanomaisen sähköisen rockin suuntaan. Island Records luopui yhtyeestä vähentyvän myynnin takia 1974, ja yhtye hajosi pian tämän jälkeen. 23 vuotta myöhemmin kolme alkuperäisjäsentä kuitenkin kokosi yhtyeen uudelleen, ja yhteistyötä kesti vuoteen 2006 saakka.


title: Lilli Markkanen

text: Lilli Kaarina Margareta Markkanen, oik. "Väyrynen" (9. toukokuuta 1920 Lappeenranta – 14. marraskuuta 2003 Helsinki) oli teatterinaamioitsija ja tv-työn pioneeri. Teatterin ja tv-työn alalla vaikuttanut Markkanen aloitti uransa teatterinäyttelijänä 1947. Porin, Kuopion, Vaasan, Hämeenlinnan, Tampereen ja Joensuun teattereiden näyttämöt tulivat hänelle tutuiksi niin näyttelijänä kuin ohjaajanakin.


title: Lilli Markkanen

text: Markkanen opiskeli ulkomailla ja piti alan kursseja Suomessa ammatti- ja harrastajateattereissa.


title: Lilli Markkanen

text: Markkanen aloitti päänaamioitsijana Suomen Televisiossa vuonna 1960 ja jatkoi Yleisradiossa vuoteen 1985 asti, jolloin hän jäi eläkkeelle.


title: Alfred von Waldersee

text: Alfred von Waldersee (8. huhtikuuta 1832 Potsdam – 5. maaliskuuta 1904 Hannover) oli saksalainen kreivi ja kenraalisotamarsalkka, joka toimi vuosina 1888–1891 Saksan pääesikunnan päällikkönä ja komensi 1900–1901 Kiinan boksarikapinan kukistamiseen lähetettyjä kansainvälisen liittokunnan joukkoja.


title: Alfred von Waldersee

text: Alfred von Waldersee oli kenraali Franz von Walderseen poika. Waldersee aloitti upseerinuransa vuonna 1850 Preussin tykistössä. Hän oli vuoden 1866 sodan aikana tykistön komentajan adjutanttina ja sai Königgrätzin taistelun jälkeen ylennyksen majuriksi sekä siirron pääesikuntaan. Ranskan–Saksan sodan alla vuonna 1870 hän toimi sotilasattašeana Pariisissa ja lähetti hallitukselleen hyödyllisiksi osoittautuneita raportteja Ranskan armeijasta. Sodan puhjettua Waldersee toimi everstiluutnanttina ensin päämajassa ja sitten prinssi Fredrik Kaarlen esikunnassa. Vuonna 1871 hän toimi ensin Mecklenburgin herttua Fredrik Frans II:n esikuntapäällikkönä ja syyskuusta alkaen Saksan asiainhoitajana Ranskan hallituksen luona. Sittemmin hän toimi rykmentinkomentajana ja vuodesta 1873 10. armeijakunnan esikuntapäällikkönä. Hänet ylennettiin 1876 kenraalimajuriksi ja 1882 kenraaliluutnantiksi.


title: Alfred von Waldersee

text: Vuonna 1881 Walderseesta tuli Saksan päämajoitusmestari ja Helmuth von Moltken sijainen pääesikunnan päällikkönä. Moltken kuoltua vuonna 1888 Walderseesta tuli hänen seuraajansa ja hän sai ratsuväenkenraalin arvon. Hän siirtyi kuitenkin jo helmikuussa 1891 armeijakunnan komentajaksi Schleswig-Holsteiniin. Kenraalisotamarsalkaksi hänet ylennettiin 1895 ja kolme vuotta myöhemmin seurasi nimitys kolmannen sotilaspiirin tarkastajaksi. Syyskuussa 1900 Waldersee nimitettiin komentamaan kansainvälisen liittokunnan joukkoja, jotka lähetettiin Kiinaan kukistamaan boksarikapinaa. Kapinan kukistamisen jälkeen hän palasi Saksaan aiempaan tehtäväänsä.


title: Vanhan linnan salaisuus

text: Vanhan linnan salaisuus () on Carl Barksin käsikirjoittama ja piirtämä 32-sivuinen Aku Ankka -sarjakuvatarina, joka julkaistiin alun perin kesäkuussa 1948. Barks oli saanut sen valmiiksi 3. joulukuuta 1947. Suomessa tarina julkaistiin ensimmäisen kerran Aku Ankka -lehden numeroissa 1–5 vuonna 1972. Sen suomensi Aku Ankan silloinen päätoimittaja Alli Peltonen, joka tiettävästi käänsi koko päätoimittajakaudellaan vain tämän yhden tarinan. "Vanhan linnan salaisuus" on toinen tarina, jossa Barks käytti vuoden 1947 joulutarinaa "Joulu Karhuvuorella" varten keksimäänsä Akun vanhan, rikkaan sukulaisen Roope Ankan hahmoa. Se on käännekohta Barksin tuotannossa myös sikäli, että kyseessä on hänen ensimmäinen aarrejahtiin alusta lähtien keskittynyt tarinansa.


title: Vanhan linnan salaisuus

text: Tarinassa Aku, Tupu, Hupu ja Lupu sekä Roope lähtevät Skotlantiin etsimään aarretta Roopen vanhasta sukulinnasta, Ankkapurhasta. Suvussa salaisuutena kulkenut perimätieto kertoo 1000-luvulla eläneen sir Rikhard Ankanmielen kätkeneen aarrelippaan jonnekin linnan seinämiin, mutta sen sijainti on ollut unohduksissa yhdeksän vuosisataa. Uutta tekniikkaa edustavan röntgenlaitteen avulla Ankat löytävät aarteen, mutta joutuvat linnan sokkeloisissa käytävissä näkymättömän vastustajan ahdistamiksi. He olettavat, että kyseessä on aarrettaan suojeleva Ankanmielen kummitus. Lopulta kuitenkin paljastuu, että kyseessä on armeijalta varastetulla näkymättömyyssuihkeella varustautunut jalokivivaras Timantti-Timo, joka myös on ollut aarteen jäljillä ja esittänyt talonmies Skotti McTerrieriä tämän kuoltua joitakin kuukausia aiemmin.


title: Vanhan linnan salaisuus

text: "Ankronikka"-animaatiosarjan jakso ”Hotelli Outoankka” perustuu löyhästi "Vanhan linnan salaisuuteen". Barksin tarinasta on lainattu keskiaikaisessa linnassa näkymättömyysmaalin avulla ”kummitteleva” henkilö, mutta jakso ei liity Roopen sukutaustaan.


title: Jääpallon Elitserien-kausi 2013–2014

text: Ruotsin jääpallon Elitserien pelattiin kaudella 2013-2014 neljäntoista joukkueen kaksinkertaisena sarjana. Kahdeksan parasta joukkuetta selviytyivät pudotuspeleihin ja sijoille 11-14 sijoittuneet joukkueet joutuivat karsimaan sarjapaikastaan. Göteborgilainen GAIS luopui hallipuutteen vuoksi Elitserienistä keväällä 2014.


title: Jääpallon Elitserien-kausi 2013–2014

text: Mestaruuden voitti Sandvikens AIK. Se voitti Friends Arenalla pelatussa loppuottelussa Västerås SK:n 5-4.


title: Jääpallon Elitserien-kausi 2013–2014

text: Kahdeksan parasta pudotuspeleihin, neljä viimeistä putoamiskarsintaan.


title: Jääpallon Elitserien-kausi 2013–2014

text:
Karsinnat pelattiin kahdessa neljän joukkueen lohkossa. Karsinnoissa pelasivat Elitserienin neljä heikointa ja Allsvenskanin neljä parasta joukkuetta.
Molempien lohkojen kaksi parasta joukkuetta selviytyivät seuraavaksi kaudeksi Elitserieniin.


title: Jääpallon Elitserien-kausi 2013–2014

text: GAIS, Ljusdal, Kalix ja Sirius säilyttivät Elitserien-paikkansa.


title: Sadan päivän uudistukset

text: Sadan päivän uudistukset olivat Kiinassa vuonna 1898 keisari Guangxun epäonnistunut yritys toteuttaa merkittäviä länsimaisten esikuvien innoittamia muutoksia maan hallinnossa ja yhteiskunnassa. Uudistuspolitiikan katkaisi kolmen kuukauden jälkeen leskikeisarinna Cixin johtama vanhoillisten tahojen palatsivallankaappaus.


title: Sadan päivän uudistukset

text: Uudistuspaineiden taustalla oli Kiinan tappio Japanille vuosien 1894–1895 sodassa. Tämän seurauksena nousi uudistuksia vaatinut liike, jonka johtajiin kuului muun muassa Kang Youwei. Samanaikaisesti monet johtavat virkamiehet, kuten Zhang Zhidong, vaativat länsimaiden mallin mukaista teollistamista ja hallinnon uudistamista, kuitenkaan luopumatta kiinalaisesta kulttuuriperinnöstä ja kungfutselaisesta etiikasta. Kun Venäjä ja muut länsimaat ryhtyivät Kiinan sotilaallisen tappion jälkeen vuosina 1897–1898 jakamaan Koillis-Kiinaa etupiireihinsä, Kiinan keisarillinen hallitus alkoi nähdä muutosten toteuttamisen välttämättömänä. Saatuaan tukijoita hovia lähellä olleista piireistä Kang onnistui lopulta saamaan keisarin huomion vaatimuksilleen.


title: Sadan päivän uudistukset

text: Sadan päivän uudistuskausi käynnistyi 11. kesäkuuta 1898, jolloin keisari Guangxu antoi julistuksen, jossa kannustettiin kiinalaisia opiskelemaan hyödyllisiä ulkomaisia tietoja. Viisi päivää myöhemmin hän tapasi ensimmäisen kerran henkilökohtaisesti Kangin. Tämän jälkeen uudistuksia varhaisessa vaiheessa ajaneet korkeat virkamiehet jäivät syrjään, ja Kangista seuraajineen tuli keisarin tärkeimpiä neuvonantajia uudistusliikkeen jatkamisessa. Merkittäviin Kangin kannattajiin kuului muun muassa Liang Qichao. Uudistusmielisten tärkeimpänä tavoitteena oli uudistaa Kiinan koulutusjärjestelmä ja tehostaa hallintokoneistoa muun muassa lakkauttamalla korkeapalkkaisia laiskanvirkoja. Keisari Guangxu antoi seuraavien kuukausien aikana noin 40 uudistuksiin liittynyttä määräystä, joihin sisältyi muun muassa perinteisen keisarillisen virkatutkintojärjestelmän lakkauttaminen ja täysin uuden koulu- ja yliopistolaitoksen perustaminen sen tilalle. Hallinto, oikeusjärjestelmä ja sotalaitos oli määrä järjestää uusiksi. Lisäksi pyrkimyksenä oli suosia länsimaistyyppistä teollistamista, tieteenharjoitusta ja kaupankäyntiä sekä omaksua länsimainen patenttijärjestelmä.


title: Sadan päivän uudistukset

text: Varsinkin hallintoon ja armeijaan kohdistuneet uudistussuunnitelmat sekä pyrkimykset kitkeä korruptiota uhkasivat monien etuoikeutettujen ryhmien asemaa. Vanhoilliset tahot ryhmittyivät konservatiiviseksi tiedetyn leskikeisarinna Cixin ympärille, ja hän sai myös armeijan sekä varsinkin kenraali Yuan Shikain tuekseen. Cixi toteutti vallankaappauksen, ja keisari Guangxu eristettiin palatsiinsa. Kuusi uudistusliikkeen johtajaa vangittiin ja teloitettiin. Kang ja Liang onnistuivat pakenemaan ulkomaille. Suurin osa Guangxun antamista uudistusmääräyksistä peruutettiin ennen kuin niitä oli ehditty toteuttaakaan, ja muun muassa virkatutkintojärjestelmä määrättiin palautettavaksi. Ainoastaan jotkin vaatimattomammat uudistukset, kuten uudenaikaisten koulujen perustaminen, saivat jäädä voimaan.


title: Sadan päivän uudistukset

text: Kiinan kärsittyä vielä murskaavamman tappion ja länsimaiden nöyryytyksen boksarikapinan kukistamisen seurauksena vuonna 1901 myös keisarinna Cixi ja hänen hallituksensa tajusivat uudistusten välttämättömyyden ja niitä ryhdyttiin toteuttamaan Zhang Zhidongin johdolla. Muun muassa vanha virkatutkintojärjetelmä määrättiin vuonna 1905 lopullisesti poistettavaksi. Tämä myöhästynyt reformiyritys ei kuitenkaan kyennyt enää pelastamaan keisarikuntaa ja Qing-dynastiaa sen vaikeuksista.


title: Ristin merkki

text: Ristin merkki ("The Sign of the Cross") on Cecil B. DeMillen ohjaama elokuva vuodelta 1932.


title: Ristin merkki

text: Elokuvassa on uskonnollisen paatoksen verhoon kätketty mässäilevää syntien kuvausta, joka läpäisi sensuurinkin. Yhdysvaltojen uskonnollisissa piireissä elokuvaa paheksuttiin syvästi, ja lähinnä katoliset piirit perustivat elokuvien tarkkailuun keskittyneen National Legion of Decencyn.


title: Ristin merkki

text: Matti Rämö ("Tv-maailma") pitää elokuvaa läkähdyttävän melodramaattisena. Vastakkain ovat toisaalta hovin irstailu ja rahvaan verenhimo ja toisaalta kristillinen pidättyvyys ja armeliaisuus. Hän katsoo, että kaksinaismoralismissaan se on nykynäkökulmasta huvittava mutta pitkäveteinen kuriositeetti.


International Geodetic Student Organisation (suom. Kansainvälinen geomatiikan opiskelijoiden järjestö, myös IGSO) on kansainvälinen, riippumaton, epäpoliittinen, voittoa tavoittelematon geomatiikan opiskelijoiden ja nuorten geodeettien yhdistys.


title: International Geodetic Student Organisation

text: IGSO:n tavoitteet ovat:


text:
Nämä tavoitteet saavutetaan International Geodetic Students Meeting (IGSM) -tapahtuman ja yleiskokouksen (The General Assembly) kautta.
IGSO:n jäsenet ovat yliopistojen järjestöt jotka edustavat geomatiikan opiskelijoita.


text: IGSO muodostuu seuraavista toimielimistä:


text: IGSO:n rakenne ja IGSM 2004 -tapahtuman toteuttamisen prosessi esitettiin ISPRS:n seminaarissa 2006.


text: Joka vuosi IGSO järjestää "International Geodetic Students Meeting" (IGSM) -tapahtuman eri maissa. Nämä tapahtumat antavat opiskelijoille mahdollisuuden jakaa kokemuksia geomatiikan alalta ja tutustua muiden maiden tapoihin ja kulttuuriin.


text: Ensimmäinen IGSM tapahtuman järjestivät Alankomaissa Delftin teknillisen yliopiston geodesiaopiskelijat. IGSO yhdistys perustettiin myöhemmin neljännen IGSM-tapahtuman aikana Grazissa, Itävallassa.


text: Edelliset tapahtumat:


text: IGSO on "International Federation of Surveyors:in (FIG)" kumppanijärjestö.


title: Ulla Koivisto

text: Ulla Koivisto (s. 11. elokuuta 1950) on suomalainen tanssija, koreografi ja tanssipedagogi.


title: Ulla Koivisto

text: Suomalaisen nykytanssin edelläkävijöihin lukeutuva Ulla Koivisto aloitti opintonsa Riitta Vainion modernin tanssin studiossa Helsingissä 1972 ja opiskeli sitten Tukholman balettiakatemiassa sekä New Yorkissa tanssia muun muassa Merce Cunninghamin johdolla ja musiikkia John Cagen johdolla 1974–1978. Vuonna 2010 hän järjesti Kiasmassa seminaarin edellisenä vuonna kuolleen Cunninghamin muistoksi.


title: Ulla Koivisto

text: Ulla Koivisto on tehnyt yhteistyötä monien nykysäveltäjien ja muusikoiden kanssa ja suosii elävän musiikin käyttöä tanssiteoksissaan. Vuonna 1986 hän teki koreografian Magnus Lindbergin sävellykseen "Kraft". Vuonna 1993 sai Kanadan Vancouverissa kantaesityksensä Ulla Koiviston Olli Koskelinin musiikkiin tekemä tanssiteos "To whom it may concern". Muita Koiviston säveltäjäkumppaneita ovat olleet Toni Edelmann, Karólína Eiríksdóttir, Ippe Kätkä, Mikko-Ville Luolajan-Mikkola ja Päivi Takala.


title: Ulla Koivisto

text: Koivisto on toiminut opettajana Teatterikorkeakoulussa näyttelijäntyön laitoksella sekä koreografian professorina tanssitaiteen laitoksella. Hän on opettanut myös Sibelius-Akatemiassa ja Taideteollisessa korkeakoulussa sekä pitänyt kursseja muun muassa Kajaanissa, Kööpenhaminassa ja Amsterdamissa. Koivisto on toiminut Suomen tanssitaiteilijain liiton puheenjohtajana.


title: Ulla Koivisto

text: Vuodesta 2004 Seinäjoelta kotoisin oleva Koivisto on toiminut sikäläisen Tanssiteatteri Wimman taiteellisena johtajana ja ollut keskeisesti mukana Seinäjoella järjestettävässä Helmifestivaali-tanssitapahtumassa.


title: Ulla Koivisto

text: Ulla Koivistolle myönnettiin tanssitaiteen valtionpalkinto 2002 ja viisivuotinen taiteilija-apuraha 2007.


title: Krimin tasavalta

text: Krimin tasavalta (, , ) on nimitys Venäjän federaation sotilasvoimien helmi-maaliskuussa 2014 miehittämän Krimin autonomisen tasavallan tilalle perustetulle hallinnolliselle alueelle. Krimin tasavallan laillista asemaa (de jure) ei ole juuri kukaan muu kuin Venäjä tunnustanut. Venäjän aseman miehitetyn tasavallan tosiasiallisena (de facto) vallankäyttäjänä on todennut muutama maa, kuten Venäjän kanssa sotilaallisessa puolustusliitossa oleva Valko-Venäjä.


title: Krimin tasavalta

text: Yhdistyneiden kansakuntien yleiskokous päätti 27.3.2014 - äänin 100 puolesta, 11 vastaan - päätöslauselmasta, joka toteaa, ettei tasavallan perustamisen perusteluna käytetty, hyvin nopeasti järjestetty "Krimin kansanäänestys" "ole sitova eikä sen avulla Krimin autonomisen tasavallan tai Sevastopolin kaupungin asemaa voida muuttaa".


title: Tiedotusmiehet

text: Tiedotusmiehet r.y. oli suomalainen tiedottajien etujärjestö. Se perustettiin nimellä "Tiedoitusmiehet r.y." vuonna 1947.


title: Tiedotusmiehet

text: Tiedotusmiehet lopetti toimintansa marraskuussa 1978 ja yhdistyi Suomen henkilöstölehtien yhdistyksen kanssa muodostaen "Suomen Tiedottajien Liiton" (nykyisin ProCom).


title: Word Is Out

text: "Word Is Out" on kappale Kylie Minoguen albumilta "Let’s Get to It" (1991). Kappale on albumin ensimmäinen single ja se julkaistiin 28. elokuuta 1991. Sen kirjoittivat ja tuottivat Mike Stock ja Pete Waterman.


title: John R. Brinkley

text: John Richard Brinkley ("synt. John Romulus Brinkley", 8. heinäkuuta 1885 Jackson County, Pohjois-Carolina — 26. toukokuuta 1942) oli yhdysvaltalainen valelääkäri ja radioaseman omistaja.


title: John R. Brinkley

text:
Brinkleyn ensimmäinen avioliitto kesti vuodesta 1907 vuoteen 1913. Tästä liitosta syntyi kolme tytärtä.
Brinkley suoritti lääketieteen opintoja "Bennet Medical Collegessa" Chicagossa, muttei koskaan valmistunut sieltä. Tutkintotodistuksensa hän hankki vuonna 1915 "Kansas City Eclectic Medical University" -nimisestä laitoksesta, joka oli tunnettu todistusten tehtailusta. Oman praktiikan hän perusti Milfordiin, Kansasissa vuonna 1917. Pian tämän jälkeen Brinkley alkoi suorittaa operaatioita, joissa hän siirsi vuohen kivekset potilaan vatsaonteloon. Hänen oman näkemyksensä mukaan operaatio palautti miehisen kyvykkyyden.


title: John R. Brinkley

text: Aluksi operaatio näyttikin menestyksekkäältä ja huhut tuloksista kiirivät eteenpäin. Leikkauksen hinta oli 750 dollaria (nykyrahassa noin 7 000 euroa). Asiakkaita riitti ja Brinkley rikastui vauhdilla. Vuonna 1923 hän avasi oman koko Yhdysvalloissa kuuluvan "KFKB"-radioaseman, jonka pääasiallisin tarkoitus oli hankkia lisäasiakkaita hän klinikalleen. Pian potilaille alkoi kuitenkin ilmaantua monenlaisia komplikaatioita ja Brinkleyn joutui Kansasin terveyshallinnon ("Kansas Board of Medical Registration") tarkkailuun. Myös monet lääketieteellisen yhteisön jäsenet suhtautuivat Brinkleyhin kriittisesti ja esimerkiksi "The Journal of the American Medical Associationin" toimittaja "Morris Fishbein" kutsui Brinkleytä "lipeväkieliseksi huijariksi". Kun 42 hänen potilastaan oli kuollut epäilyttäviin komplikaatioihin, viranomaisten oli pakko toimia.


title: John R. Brinkley

text: Vuonna 1930 hänen lupansa työskennellä lääkärinä sekä pyörittää radioasemaa peruttiin. Brinkley muutti perheineen Del Rioon Texasissa vuonna 1932. Siellä hän saattoi yhä toimia lääkärinä. Paikan sijaintiin vaikutti myös se, että hän saattoi pyörittää Meksikosta käsin uutta "XERA"-radioasemaa, joka kuului laajoilla alueille Yhdysvaltojen puolella. Hänen toinen klinikkansa sijaitsi Arkansasin Little Rockissa.


title: John R. Brinkley

text: Vielä 1930-luvulla Brinkley oli varakas mies, mutta kuollessaan vuonna 1942 hän oli käytännöllisesti katsoen vararikossa. Uransa aikana hän suoritti jopa 16 000 leikkausta.


title: Santi Mina

text: Santiago "Santi" Mina Lorenzo (s. 7. joulukuuta 1995 Vigo, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Valenciaa ja on pelipaikaltaan hyökkääjä.


title: Santi Mina

text: Mina on kotoisin Vigosta ja hän liittyi kaupungin jalkapalloseura Celta Vigon junioriakatemiaan vuonna 2005. Ensimmäistä kertaa hänet nostettiin seuran reservijoukkueeseen kaudella 2012–2013, kun se pelasi Tercera Divisiónissa. 5. tammikuuta 2013 hän allekirjoitti vuoteen 2018 asti ulottuvan ammattilaissopimuksen seuran kanssa.


title: Santi Mina

text: Mina teki ensiesiintymisensä seuran edustusjoukkueessa 16. helmikuuta 2013 tultuaan vaihdosta kentälle 66. peliminuutilla ottelussa Getafea vastaan. Ensimmäisen maalinsa maan pääsarjassa Primera Divisiónissa Mina teki 16. syyskuuta 2013 ottelussa Athletic Bilbaota vastaan. Hänestä tuli maalin tehdessään seurahistorian nuorin maalintekijä maan pääsarjassa 17 vuoden, yhdeksän (9) kuukauden ja kymmenen (10) päivän ikäisenä.


title: Santi Mina

text: 11. huhtikuuta 2015 Mina teki neljä maalia kotiottelussa Rayo Vallecanoa vastaan. Hänestä tuli maan pääsarjahistorian nuorin pelaaja, joka on onnistunut tekemään neljä maalia ottelun aikana ja seurahistorian ensimmäinen sitten vuoden 1979.


title: Santi Mina

text: 4. heinäkuuta 2015 Mina siirtyi Valenciaan 10 miljoonan euron siirtokorvauksella ja kuusivuotisella sopimuksella.


title: Koti vaiko kasarmi lapsillemme

text: Koti vaiko kasarmi lapsillemme : asunnontarvitsijoiden näkökohtia asunto- ja asemakaavakysymyksissä on vuonna 1946 ilmestynyt julkaisu, johon Väestöliiton toiminnanjohtaja, varatuomari Heikki von Hertzen tiivisti ajatuksensa kaupunkirakentamisesta. Pamfletin julkaisi Väestöliitto yhteistyössä WSOY:n kanssa.


title: Koti vaiko kasarmi lapsillemme

text: Kirja oli poleeminen kuvakertomus, jossa esitetään tunteisiin vetoavasti ihanteellisen asuntoalueen kootut teesit. Von Hertzen arvostelee kovin sanoin Helsingin umpikortteleita ja esittelee englantilaisia puutarhakaupunkeja ja uusia ruotsalaisia asuinalueita. Pamflettia jaettiin tuhat kappaletta asuntopolitiikan päättäjille ja suunnittelijoille, mutta pienestä painosmäärästä huolimatta sen merkitys oli huomattava. Kirja herätti suurta huomiota ja aloitti vilkkaan keskustelun. Kirjan periaatteet toteutuivat suurilta osin, kun puutarhakaupunki Tapiolaa alettiin rakentaa.


title: Katalonia, Katalonia

text: Katalonia, Katalonia () on englantilaisen kirjailijan George Orwellin vuonna 1938 ilmestynyt sotareportaasi, jossa hän kertoo kokemuksistaan Espanjan sisällissodasta. Se on "Eläinten vallankumouksen" ja "Vuonna 1984:n" ohella Orwellin tunnetuimpia teoksia. "Katalonia, Kataloniaa" pidetään myös yhtenä kaikkien aikojen merkittävimmistä sotakuvauksista.


title: Katalonia, Katalonia

text: Orwell liittyi joulukuussa 1936 tasavaltalaisten puolella kenraali Francon fasisteja vastaan sotineen trotskilaisen POUM-puolueen miliisijoukkoihin. Hän palveli aluksi neljän kuukauden ajan Aragonian rintamalla ja sen jälkeen Kataloniassa. Vuonna 1937 aloitettiin toukokuun puolivälin jälkeen tasavaltalaisten liittolaisena olleen Neuvostoliiton painostuksesta Stalinin linjaa vastustaneisiin ryhmiin kohdistuneita puhdistuksia, joiden kohteeksi joutuivat trotskilaisten lisäksi muun muassa CNT-ammattiliiton ja FAI-järjestön anarkistit. Pidätetyksi määrätty Orwell onnistui pakenemaan puolisonsa kanssa 23. kesäkuuta junalla Barcelonasta Pariisiin. "Katalonia, Katalonian" kirjoittamisen hän aloitti palattuaan Englantiin ja se ilmestyi huhtikuussa 1938. Orwell joutui etsimään kirjalle uuden kustantajan, koska hänen vanha kustantajansa Victor Gollancz ei suostunut julkaisemaan stalinisteihin kriittisesti suhtautunutta teosta.


title: Katalonia, Katalonia

text: "Katalonia, Katalonia" sisältää muun muassa kuvauksia rintamalta, jossa Orwell vietti yhteensä 115 päivää sekä hänen ajastaan eri sairaaloissa, jonne Orwell joutui haavoituttuaan. Hän kertoo myös Barcelonassa käydystä lyhyestä tasavaltalaisten keskinäisestä valtataistelusta, niin sanotusta Barcelonan toukokuusta, jossa vastakkain olivat hallituksen poliisivoimat (Guardia de Asalto) ja CNT:n anarkistit. Erityisen tunnettu teos on ensimmäisestä luvustaan, jossa Kataloniaan saapunut Orwell kuvailee anarkistien hallussa olevaa maakuntaa ja Barcelonan kaupunkia. Kaikki liikeyritykset ja julkiset palvelut oli kollektivisoitu työläisten haltuun ja yhteiskunta toimi anarkismin periaatteiden mukaan. Orwell ihastelee anarkistisessa Barcelonassa vallinnutta tasa-arvoa ja luokkayhteiskunnan katoamista. Kirjan viimeisissä luvuissa Orwell muun muassa pohtii, miten sisällissodassa lopulta tulee käymään, sekä selvittää tasavaltalaisten riveissä taistelevien Espanjan ja Katalonian kommunististen puolueiden, POUM:n ja anarkistien välisiä ideologisia eroja.


title: Brobackan silta

text: Siltamäen kivisilta () eli Brobackan silta, on Keravanjoen ylittävä kivinen holvisilta Helsingin ja Vantaan rajalla. Sillan länsipuolella on Vantaan Tammisto ja itäpuolella Helsingin Siltamäen kaupunginosa, joka on nimetty aiemman paikalla sijainneen sillan mukaan. Sillasta käytetään myös nimiä Kirkonkylän silta, Keravanjoen silta ja Siltamäen silta.


title: Brobackan silta

text:
Sillan ylläpitäjä on Helsingin kaupunki, joka mainitsee sen valmistumisvuodeksi virheellisesti 1890. "Rakennuskulttuuri Vantaalla - Inventointi 1981" -teos (1982) kertoo kuitenkin, että nykyisen sillan rakentamisesta päätettiin vasta (Helsingin pitäjän) kunnankokouksessa 28. lokakuuta 1895. Sillan on suunnitellut rakennusmestari A. G. Hammar, ja alkujaan tämän (uuden) sillan rakennuskustannuksiksi arvioitiin 8 635 markkaa. Seuraavana vuonna (kunnankokous 27.1.1896) sillan holvia päätettiin korottaa neljä jalkaa. Silta on holvattu graniittiharkoista ja siinä on kaksi holvimaista yhdeksän metriä leveää aukkoa. Siltakannen alla käytettiin myös luonnonkiven lohkareita ja eteläpään rantapergertä on tuettu muuratulla kivilatomuksella.
Samalla paikalla sijaitsi silta jo ennen nykyisen sillan rakentamista, sillä Senaatin kartassa (1872) tie kulkee tällä paikalla Keravajoen yli ja sillan itäpuolella on karttaan merkitty nykyisen Siltamäen ruotsinkielinen nimi "Brobacka". Toisten lähteiden mukaan vanha silta olisi rakennettu 1870. Kivisilta on on suojeltu asemakaavassa ja on nykyään kevyen liikenteen käytössä. Sillan yli johtanut maantie lakkautettiin 16. tammikuuta 1990.


title: Brobackan silta

text: Kaksiaukkoisen sillan kokonaispituus on 36,8 metriä ja hyötyleveys 7,4 metriä (rakenteellinen leveys 8,3 m). Sillan alikulkukorkeus on 4,4 metriä. Brobackan silta on Helsingin vanhin silta ja suurin Vantaan kolmesta säilyneestä kivisillasta. Viimeisin korjaus siltaan tehtiin 2000–2001, korjatun sillan avajaisia vietettiin 29. toukokuuta 2001.


title: Gertrud

text: Gertrud tai Gertrude on naisen etunimi. Nimi on muodostettu germaanisten kielten sanoista "ger", joka merkitsee keihästä, ja "þruþ", joka merkitsee voimaa tai lujuutta. Useissa kielissä nimi esiintyy myös muodossa Gertrude.


title: Gertrud

text: Suomessa Gertrud-nimisiä naisia on Väestörekisterikeskuksen tietojen mukaan ollut maaliskuuhun 2017 mennessä 1472. Muodossa Gertrude nimi sen sijaan on Suomessa annettu vain muutamalle kymmenelle henkilölle. Nimen suomenkielinen vastine on Kerttu. Suomenruotsalaisessa kalenterissa Gertrudin nimipäivä on 17. maaliskuuta, joka on Nivellessen luostarin abbedissa Gertrudin muistopäivä. Sama päivä on suomenkielisessä kalenterissa on Kertun nimipäivä.


title: Golia alla conquista di Bagdad

text: Golia alla conquista di Bagdad (”Goljat Bagdadia valloittamassa”) on vuonna 1965 julkaistu italialainen seikkailuelokuva. Tyylilajiltaan peplumia edustavan elokuvan on ohjannut Domenico Paolella. Sen sankaria Goljatia esittää yhdysvaltalainen kehonrakentaja Peter Lupus alias Rock Stevens.


title: Golia alla conquista di Bagdad

text: Kurdien kuningas Thor on ajanut kuningas Selimin pois Bagdadista ja valmistautuu hyökkäämään kharidžiittien muslimilahkon avulla kalifi Sahudin hallitsemaan Nisibisiin. Selim ja Sahud sopivat yhteistyöstä ja päättävät sinetöidä sen lastensa Miriamin ja Phirin avioliitolla. Kharidžiittien johtaja Rhalek kaappaa Miriamin ja pitää häntä panttivankinaan. Selim pyytää apuun Goljatin, joka matkustaa Bagdadiin ja löytää kharidžiittien piilopaikan. Lopuksi Goljat ja Selim kukistavat kharidžiitit ja valtaavat Bagdadin kurdeilta. Selim luopuu vallasta Miriamin ja Phirin hyväksi ja Goljat lähtee etsimään uusia seikkailuja..


title: Golia alla conquista di Bagdad

text: "Golia alla conquista di Bagdad" on kuvattu Elioksen studiolla ja Tor Caldaran luonnonsuojelualueella. Se on tehty samaan aikaan kuin Paolellan ja Lupusin aikaisemmin julkaistu "Ercole contro i tiranni di Babilonia". Elokuvissa on käytetty samoja lavasteita ja taistelukohtauksia.


title: Golia alla conquista di Bagdad

text: Elokuva on hyvin vaatimattomasti toteutettu keskinkertainen peplum-seikkailu. Sen suhde historiaan on absurdi, juoni sekava ja henkilöhahmot keskeneräisiä. Tarinaa leimaava juonittelu ja salailu viittaavat peplumia seuranneisiin italialaisiin vakoilujännäreihin. Peter Lupus selviää pääosastaan auttavasti ja Giovanni Pazzafini, Daniele Vargas ja Mario Petri esittävät poikkeuksellisesti positiivisia henkilöhahmoja. Sivuosien nimettöminä voimamiehinä nähdään Mario Novelli, Pietro Ceccarelli sekä mahdollisesti Iloosh Khoshabe. Hetken aikaa elokuvassa välähtävät myös Klaus Kinskin kasvot.


title: Golia alla conquista di Bagdad

text: Peplumin kukoistuskauden viimeistä vaihetta edustava elokuva keräsi siedettävät 156 miljoonan liiran pääsylipputulot ja menestyi myöhemmin kohtuullisesti myös videokasettina, joka ilmeisesti poikkeaa huomattavasti alkuperäisestä tuotannosta.


title: Chicagojoki

text:
Chicagojoki () on joki Michiganin osavaltiossa Yhdysvalloissa. 251 kilometrin pituinen joki virtaa Chicagon suurkaupungin läpi.
Joen suunta on keinotekoisesti käännetty. Aiemmin se laski Michiganjärveen, mutta nykyään se virtaa etelään ja laskee Des Plainesin ja Illinoisjokien kautta Mississippiin. Chicagon kaupunki perinteisesti värjää joen elintarvikevärillä vihreäksi Pyhän Patrickin päivänä.


title: Peter Lupus

text: Peter Lupus (17. kesäkuuta 1932 Indianapolis, Indiana) on yhdysvaltalainen kehonrakentaja ja näyttelijä.


title: Peter Lupus

text: Kehonrakennusta harrastanut Lupus tuli Yhdysvalloissa tunnetuksi roolistaan elokuvassa "Seksiä ja muskeleita" ("Muscle Beach Party", 1964). 1960-luvun alussa hän näytteli pääosia kolmessa italialaisessa peplum-filmissä sekä yhdessä perinteisemmässä seikkailuelokuvassa taiteilijanimellä "Rock Stevens". Palattuaan Yhdysvaltoihin Lupus työskenteli suositussa tv-sarjassa "Vaarallinen tehtävä". Myöhemmin hän esiintyi toisinaan elokuvien ja tv-sarjojen sivurooleissa.


title: Gong

text: Gong voi tarkoittaa seuraavia:


title: Gertrud Nivellesiläinen

text: Pyhä Gertrud Nivellesiläinen (626 Landen – 659 Nivelles, Belgia) oli frankkien major domuksen Pipin I:n tytär ja Nivellesin luostarin abbedissa, jota kunnioitetaan pyhimyksenä sekä katolisessa että ortodoksisessa kirkossa. Hänen muistopäivänsä on 17. maaliskuuta, joka sen mukaisesti on myös Gertrudin ja Kertun nimipäivä.


title: Gertrud Nivellesiläinen

text: Gertrudin vanhemmat olivat frankkilainen major domus Pipin I ja hänen puolisonsa Pyhä Itta. Hän oli Andennen abbedissan, Pyhän Beggan, Pyhän Bavon ja Grimoald I:n sisar. Pipinin kuoltua vuonna 640 Itta perusti Nivellesiin, nykyiseen Belgiaan, kaksoisluostarin Maastrichtin piispan, Pyhän Amanduksen neuvosta. Gertrudista tuli luostarin ensimmäinen abbedissa.


title: Gertrud Nivellesiläinen

text: Pyhän Gertrudin kultti levisi 1300-luvun puolivälissä myös Pohjoismaihin, jolloin muun muassa kaupunkeihin, joissa asui saksalaisperäistä väestöä, perustettiin Gertrud-kiltoja. Myös Suomessa toimi keskiajalla Pyhälle Gertrudille omistettuja kiltoja ainakin Ulvilassa ja Turussa.


title: Gertrud Nivellesiläinen

text: Pyhimyslegendan mukaan Gertrud olisi pelastanut muutamia merenkulkijoita, jotka olisivat huutaneet hänelle todettuaan olevansa merihädässä. Tämän vuoksi hänestä tuli keskiajalla matkustajien suojeluspyhimys. Niinpä ennen matkalle lähtöä juotiin malja Pyhän Gertrudin muistoksi.


title: Gertrud Nivellesiläinen

text: Gertrud kuvataan tavallisesti benediktiiniasussa kädessään kirkon pienoismalli, kirja tai abbedissan sauva. Toisinaan hänellä on kruunu päässään. Kirkon pienoismalli hänen attribuuttinaan viittaa siihen, että hän kannatti innokkaasti uusien kirkkojen rakentamista. Myöhäiskeskiajalla hänet kuvattiin toisinaan rottien ympäröimänä. Gertrud on monien kirkkojen suojeluspyhimys, ja häntä kutsutaan auttajana kuolinhetkellä.


title: Pyhä Gertrud

text: Pyhä Gertrud voi tarkoittaa seuraavia:


title: Valencian kieli

text: Valencian kieli on Espanjan Valencian itsehallintoalueella puhutusta katalaanin kielestä käytetty nimitys. Se on yhdessä espanjan kanssa alueen virallinen kieli. Valencian kirjakieli perustuu lähinnä eteläisen Valencian murteeseen. Kielitieteellisesti valencian kieli kuuluu katalaanin kielen yhteyteen ja tarkemmin sanottuna katalaanin länsimurteisiin. Valencian kieliakatemia, (Acadèmia Valenciana de la Llengua, AVL) on linjannut, että valencian kieli ja katalaani ovat yksi ja sama kieli, josta kuitenkin käytetään rinnakkain kahta eri nimitystä.


title: Valencian kieli

text: Osa valencialaisista ei hyväksy valencian määrittelemistä katalaanin murteeksi, vaan pitää sitä omana kielenään. Taustalla on Valencian itsehallintoajan alkuaikoina käyty niin sanottu Valencian kielisota, jossa poliittisista syistä katalaani ja valencian kieli haluttiin erottaa toistaan.


title: Valencian kieli

text:
Valencian kielen virallisesta asemasta säädetään Espanjan perustuslaissa sekä laissa Valencian autonomisesta asemasta sekä laissa valencian kielen käytöstä ja opetuksesta.
Laissa Valencian autonomisesta asemasta, tarkemmin sen 6. pykälässä säädetään:


title: Valencian kieli

text: Valencian kieli ei kuulu EU:n tunnustamien 23 virallisen ja 26 vähemmistökielen joukkoon.


title: Satakuntalainen

text: Satakuntalainen on Satakunnassa kerran kuussa ilmestyvä lehti. Se on maksuton satakuntalaisille Keskustan jäsenille ja muille tilaajille maksullinen.


title: Satakuntalainen

text: Sen taustaorganisaatiot ovat Satakunnan Lehdenvalmistajat Oy ja Keskustan Satakunnan piiri ry. Lehden päätoimittaja on Juhani Seppälä, joka omistaa Satakunnan Lehdenvalmistajat Oy:n.


title: Satakuntalainen

text: Lehteä uhkaa lopetus sillä omistaja Juhani Seppälä on maaliskuussa 2014 hakemassa painotaloa ja julkaisuyhtiötä konkurssiin.


title: Carney Island

text: Carney Island on 8 500 km² laajuinen, jään peittämä asumaton saari Etelämantereella, Marie Byrdin maan edustalla. Aivan pohjoisinta rannikkoa lukuun ottamatta koko saari on Getzin jäähyllyn peittämä. Carney Islandin lähimmät naapurisaaret ovat Wright Island ja Siple Island.


title: Carney Island

text: Carney Islandin nimesi Yhdysvaltain Antarktisten alueiden nimeämiskomitea (US-ACAN). Nimi viittaa amiraali Robert Carneyyn (1895-1990), joka toimi Operaatio Deep Freezeen laivasto-operaatioiden komentajana kv. geofysiikan vuoden aikana 1957-1958.


title: Hamedan

text: Hamadan, ( tai Hamedān) on Hamadanin maakunnan keskuskaupunki Iranin länsiosassa. Hamadān sijaitsee noin 1 877 metrin korkeudella merenpinnasta, 3 571 metriä korkean Alvandvuoren koillispuolella.


title: Hamedan

text: Hamadanin väkiluku on kehittynyt seuraavasti: 349 653 (1996), 401 281 (2001), 479 640 (2006) ja 525 794 asukasta (2011).